Νότια Πίνδος: Καπ-Γκρας, κορυφή Νεράϊδα (1931μ.), Μουτσαριώτικο Ρέμα. Καταρράκτης «Μαντάνι του Δαίμονα»
2024-10-11 19:30 - 2024-10-14 00:00 (Europe/Athens)
11-13/10
Νότια Πίνδος: Καπ-Γκρας, κορυφή Νεράϊδα (1931μ.), Μουτσαριώτικο Ρέμα. Καταρράκτης «Μαντάνι του Δαίμονα»
Παρασκευή: Αναχώρηση 16:30 μέσω Πύλης Τρικάλων για Αθαμανία Τρικάλων όπου διανυκτέρευση σε ξενώνα και σκηνές.στο σκεπαστό χαγιάτι της εκκλησίας
Σάββατο: Δύσκολη πορεία: Αναχώρηση οδικώς για Πολυθέα (1.100μ.). Έναρξη πεζοπορίας αρχικά σε χωματόδρομο και μετά σε δασωμένο μονοπάτι μέχρι την κορυφή Νεράϊδα (1.931μ.). Η διαδρομή μας συνεχίζεται με βόρεια κατεύθυνση στην κορυφογραμμή περνώντας από την κορυφή Τσονάρικο (1.767μ.) και συνεχίζοντας την πεζοπορία μας καταλήγουμε στο χωριό Κρανιά (1.140μ.) έχοντας διασχίσει τα πανέμορφα και καταπράσινα λιβάδια του Καπ-Γκρας, παλιά βοσκοτόπια Ω.Π.: 9-10, Υ.Δ.: +1115 -1120 Β.Δ.: (19χλμ.) Εύκολη πορεία: Αναχώρηση οδικώς για το βλάχικο χωριό Αγία Παρασκευή ή Τζούρτζια (870μ.), ένα αριστούργημα παραδοσιακής αρχιτεκτονικής. Πεζοπορία από το χωριό, αρχικά σε χωματόδρομο και στη συνέχεια από παρόχθιο μονοπάτι ανάμεσα σε πλατάνια κι έχοντας απέναντί μας δάσος ιτάμου, από τα λίγα στην Ελλάδα. Διασχίζουμε το ποτάμι και ακολουθούμε ανηφορική ελατοσκέπαστη διαδρομή. Σε λίγο η βλάστηση αραιώνει και διασχίζοντας τώρα αλπικό τοπίο φτάνουμε στον καλά κρυμμένο επιβλητικό καταρράκτη σε συστάδα ελάτων το «Μαντάνι του Δαίμονα» (1.120μ.) με την υπέροχη λίμνη στη βάση του. Ω.Π.: 4-4.30, Υ.Δ.: 250, Β.Δ.: 1
Κυριακή : Μουτσαριώτικο ρέμα: Αρχίζουμε την πεζοπορία μας από το χωριό Αθαμανία και κινούμαστε παράλληλα με το ποτάμι το οποίο θα χρειαστεί να διασχίσουμε αρκετές φορές. Όσο ανεβαίνουμε στις όχθες του το τοπίο αρχίζει να αλλάζει και να στενεύει φανερώνοντας μοναδικούς εντυπωσιακούς γεωλογικούς σχηματισμούς στα τοιχώματά του Ω.Π.: 4-5, Β.Δ.: 1
Απαραίτητα ρούχα και παπούτσια που θα βραχούν καθώς και κράνος
Συντονιστές για τη δύσκολη πορεία: Νίκος Μητρόπουλος & Σωτήρης Τοπάλογλου. Συντονιστής για την εύκολο πορεία: ένα μέλος του Δ.Σ.

16ος Αγώνας ορεινού δρόμου «Άρμα Πάρνηθας»
2024-10-20 12:00 - 17:00
20/10
16ος Αγώνας ορεινού δρόμου «Άρμα Πάρνηθας»
Ημιμαραθώνιος 21χλμ. ( ο 1ος ορεινός ημιμαραθώνιος της Πάρνηθας)
Standard : 11χλμ.
. Ο αγώνας διοργανώνεται από τον Ε.Π.Ο.Σ. Φυλής στην πράσινη καρδιά της Δυτικής Πάρνηθας και με σημείο εκκίνησης και τερματισμού της Πηγές Αρχαίας Φυλής.
Η διοργάνωση θα περιλαμβάνει διαδρομές 11 και 21 χιλιομέτρων τόσο για όσους θέλουν να αποκτήσουν μία πρώτη ιδέα από ορεινό αγώνα όσο και σε έμπειρους δρομείς βουνού. Οι διαδρομές συναντούν ρυάκια, πηγές και περνούν από ελατοσκέπαστα και πευκοσκέπαστα μονοπάτια! Στον 16ο αγώνα θα πραγματοποιηθεί ο πρώτος ορεινός ημιμαραθώνιος στην Πάρνηθα με τα 4/5 της διαδρομής σε μονοπάτι!
Οι εγγραφές έχουν ξεκινήσει #runninginGreece #trail_running #runners #Parnitha
Ο αγώνας πραγματοποιείται με υποστήριξη εθελοντών, άρτια οργάνωση και πολλές κι ευχάριστες εκπλήξεις για τους δρομείς!!
Περισσότερες πληροφορίες στο www.armaparnithas.gr

Ηλεία: Φολόη – φαράγγι των Κενταύρων
2024-11-03 09:00 - 23:00
3/11
Ηλεία: Φολόη – φαράγγι των Κενταύρων
Αναχώρηση 07:00 για την Φολόη (640μ.). Η πεζοπορία μας αρχίζει στην κατηφορική διαδρομή που μας οδηγεί στην είσοδο του φαραγγιού των Κενταύρων. Το τοπίο είναι μαγευτικό, με επιβλητικούς βράχους και πυκνή βλάστηση που καθηλώνουν τον επισκέπτη. Η πεζοπορία είναι γενικά εύκολη, αν και υπάρχουν δύο-τρία σημεία που απαιτούν μεγαλύτερη προσοχή. Το μονοπάτι είναι καλά σημαδεμένο με κόκκινα σημάδια, καθώς χρησιμοποιείται και για αγώνα ορεινού τρεξίματος.
Η διαδρομή μας συνεχίζεται μέσα από πανέμορφα φυσικά τοπία και καταλήγει στο δρυοδάσος, όπου μπορούμε να θαυμάσουμε τις επιβλητικές βελανιδιές με τα κόκκινα φθινοπωρινά χρώματα στα φυλλώματά τους και τα διάφορα είδη μανιταριών που αναπτύσσονται στη σκιά τους, χάρη στις ιδανικές συνθήκες θερμοκρασίας και υγρασίας της περιοχής. Η επιστροφή γίνεται μέσω του δάσους και ολοκληρώνεται με την επίσκεψη στο Περιβαλλοντικό Μουσείο Φολόης
Συνολικές Ώ.Π.: 4-4.30, Υ.Δ.: 380, Β.Δ.: 1 (11χλμ.)
Συντονιστές: Διονύσης Σεμιτέκολος & Νίκος Σιάκουλης

Αττική, Πάρνηθα: Πηγή «Κρύας» Φυλής, πηγή Μπικέζα , κορυφή Καραμανλή (943μ.), Προφ.Ηλίας (892μ.) (κυκλική)
2024-11-10 10:00 - 15:00
10/11
Αττική, Πάρνηθα: Πηγή «Κρύας» Φυλής, πηγή Μπικέζα , κορυφή Καραμανλή (943μ.), Προφ.Ηλίας (892μ.) (κυκλική)
Η διαδρομή προτείνεται για αρχαρίους
Συνάντηση 08:00 στην πηγή «Κρύας» Φυλής (672μ.) απ όπου αρχίζουμε την πεζοπορία μας ακολουθώντας ανηφορικό μονοπάτι (σήμανση κόκκινος ρόμβος) και φτάνουμε στη πηγή Μπίκεζα με τον μεγάλο πλάτανο. Από εκεί ακολουθούμε το μονοπάτι ανάμεσα από κέδρους και χορτολίβαδα μέχρι τη λάκκα Καραμανλή. Ακολουθούμε ελαφρά ανηφορικό χωματόδρομο μέσα από μικρό ελατοδασος και φτάνουμε στην κορυφή Καραμανλή (943μ.). Συνεχίζοντας στον χωματόδρομο για περίπου φτάνουμε στο ξωκλήσι του πρ.Ηλία (892μ.) ένα εκκλησάκι με τοιχογραφίες και με θέα τα Δερβενοχώρια, το Βούντημα, Εύβοια, Κιθαιρώνα κλπ.. Παίρνουμε ξανά το δρόμο της επιστροφής ακολουθώντας το ίδιο μονοπάτι ή μετά την λάκκα του Καραμανλή ακολουθούμε τον δασικό δρόμο για Κλημέντι απ όπου ξαναμπαίνουμε στο μονοπάτι του κόκκινου ρόμβου για να επιστρέψουμε στην αφετηρία.
Ω.Π.: 5, Υ.Δ.: 270, Β.Δ.: 1 (13χλμ.)
Συντονιστής: Γιάννης Μελετούδης

its official: 1η αναρριχητική συνάντηση ΕΠΟΣ ΦΥΛΗΣ
2024-11-10 11:00 - 19:00
its official: 1η αναρριχητική συνάντηση ΕΠΟΣ ΦΥΛΗΣ
Τι είναι ? Είναι μια μέρα που όλοι οι τελειόφοιτοι της σχολής αναρρίχησης αρχαρίων θα πάμε για σκαρφάλωμα σε ένα πεδίο μαζί. Θα είναι εκεί παράλληλα πιο “παλιοί” και έμπειροι αναρριχητές του συλλόγου για βοήθεια. Ταυτόχρονα θα παρευρίσκεται και προπονητής αναρρίχησης βράχου για οδηγίες βελτίωσης/τεχνικής κα.
Ποιοι συμμετέχουν? Όλοι όσοι είναι απόφοιτοι των σχολών αναρρίχησης αρχαρίων αλλά και μέσου επιπέδου του συλλόγου μας. Εννοείται ότι αν έχετε κάποιον φίλο από άλλο σύλλογο ευπρόσδεκτα τον φαίρνεται.
Τί χρειάζεται ? Τον εξοπλισμό (μποντριέ,κράνος, παπούτσια, σκοινί, σετάκια) που έχετε ήδη, ένα σνακ, όρεξη για σκαρφάλωμα και χαβαλέ με άλλους αναρριχητές.
Που? Πότε? : 10 Νοέμβρη : στο παρκινγκ της ταβέρνας ΤΟ ΕΛΑΤΟ εδώ στις 10:00 το πρωί για να πάμε στα πεδία Αχαρνείς και Μαύρο Πιτ. (δείτε πληροφορίες εδώ για το πεδίο)
Μετά την συνάντηση θα ακολουθήσει φαγοπότι για όσους θέλουν σε κοντινή ταβέρνα.
ΠΡΟΣΟΧΗ: Απευθύνεται σε τελειόφοιτους σχολών. Δεν είναι “μάθημα” ή αντικατάσταση μαθήματος, ούτε εισαγωγή στην αναρρίχηση. Αλλά ένας τρόπος να συνεχίσουμε το σκαρφάλωμα ως μέλη του συλλόγου.
Στείλτε μέιλ στο σύλλογο (eposfilis@gmail.com) ή τηλεφωνείστε στο σύλλογο 210-2411148 για για την συμμετοχή σας ή μιλήστε με τον αρμόδιο έφορο (Μαξίμ 6987396050) για τον καλύτερο συντονισμό μας!

Λακωνία: Ταΰγετος (διάσχιση). Πηγές Μαγγανάρη -Πρόφητης Ηλίας (2.407μ.)-Πηγαδιώτικα γεφύρια - Φαράγγια Ριντόμου & Κοσκάρακας
2024-11-15 18:00 - 2024-11-17 23:00
15-17/11
Λακωνία: Ταΰγετος (διάσχιση). Πηγές Μαγγανάρη -Πρόφητης Ηλίας (2.407μ.)-Πηγαδιώτικα γεφύρια – Φαράγγια Ριντόμου & Κοσκάρακας
Το Φαράγγι του Ριντόμου αρχίζει τη μακριά πορεία του από τις κορυφογραμμές στο λούκι της Νεραϊδοβούνας (2.031μ) και καταλήγει στην ακτή της Σάντοβας στον Μεσσηνιακό Κόλπο. Μετά τα εντυπωσιακά Πηγαδιώτικα γεφύρια, το φαράγγι ονομάζεται Κοσκάρακα. Ο Παυσανίας το ονομάζει «Χοίριο Νάπη», δηλαδή κοιλάδα των χοίρων.
Παρασκευή: Αναχώρηση 16:00 για την Σπάρτη, πηγές Μαγγανάρη (960μ.). Πεζοπορία με φακούς κεφαλής και σακίδιο ημέρας μέχρι το καταφύγιο του Ταϋγέτου (1600μ.) όπου η διανυκτέρευση. Ω.Π.: 1.30-2, Υ.Δ.: 640μ. Β.Δ.: 1
Σάββατο: Το πρωί ανάβαση στην κορυφή του Ταϋγέτου Προφήτης Ηλίας (2.407μ.) με θέα στον Λακωνικό και τον Μεσηνιακό κόλπο. Στη συνέχεια κατάβαση από το διάσελο του Χαλασμένου στο φαράγγι του Ρίντομου και διανυκτέρευση στην Παναγιά Καψοδεματούσα (917μ.) Ο κατασκηνωτικός εξοπλισμός και φαγητό θα μεταφερθεί εκεί με αγροτικό αυτοκίνητο. Ω.Π.: 8-9, Υ.Δ.:+807, -1490μ. Β.Δ.: 3
Κυριακή: Συνέχεια της κατάβασης του φαραγγιού του Ριντόμου από το στενότερο σημείο του φαραγγιού με τα εντυπωσιακά κάθετα τοιχώματα του και πέρασμα κάτω από τα διδυμα Πηγαδιώτικα γεφύρια με τα δύο τόξα, το ένα κάτω από το άλλο. Η διαδρομή Συνεχίζει στο φαράγγι της Κοσκάρακας και καταλήγει στη γέφυρα του επαρχιακού δρόμου Καλαμάτας Ω.Π.: 8-9, Υ.Δ.: -890μ. Β.Δ.: 2+
Συντονιστής: Σταύρος Ανάγνου & Διονύσης Σεμιτέκολο

Μεσσηνιακή Μάνη. Φαράγγι Βυρού. Καρδαμύλη. Σκάλα Μπίλιοβου – Αλτομιρά.
2024-11-15 18:00 - 2024-11-17 23:00
15-17/11
Μεσσηνιακή Μάνη. Φαράγγι Βυρού. Καρδαμύλη. Σκάλα Μπίλιοβου – Αλτομιρά.
Παρασκευή: Αναχώρηση στις 16:00 για Καρδαμύλη Μεσηνιακής Μάνης όπου και οι διανυκτερεύσεις σε ξενώνες ή/και σε κουκέτες μικρής μονάδας διαμονής εθελοντικής οργάνωσης (δωρεάν) ή με σκηνές στον ίδιο χώρο με χώρους υγιεινής (δωρεάν) στον Άγιο ΝΙκόλαο Μεσηνιακής Μάνης
Σάββατο: Πεζοπορία από το χωρίο Τσέρια, τον εξώστη της Καρδαμύλης, στην αρχή σε ελικοειδές καλοσυντηρημένο λιθόστρωτο μονοπάτι με μοναδική θέα, το οποίο κατηφορίζει προς το Φαράγγι του Βυρού, το μονοπάτι συνεχίζει στην απέναντι ορθοπλαγιά για Εξωχώρι , οικισμό Αγία Σοφία και καταλήγει στο οχυρό συγκρότημα των Μούρτζινων στην Καρδαμύλη. (εναλλακτικά από Αγία Σοφία κατάβαση στο φαράγγι του Βυρού στη Μονή Σωτήρος και συνέχεια της πεζοπορίας μέσα στο φαράγγι έως την Καρδαμύλη) Ω.Π.:3-3.30. Προαιρετικός απογευματινός περίπατος 4χλμ. από τη Στούπα μέχρι τον Άγιο Νικόλαο από παράκτιο ποδηλατόδρομο. Ανάλογα τον ελεύθερο χρόνο επίσκεψη στην Τραχήλα. (δεν θα πραγματοποιηθεί η ανακοινωμένη επίσκεψη στο σπίτι του Patrick Leigh Fermor καθώς το Μουσείο Μπενάκη το οποίο το διαχειρίζεται το έκλεισε για τη χειμερινή περίοδο) .
Κυριακή: Πεζοπορία από το χωριό Σωτηριάνικα προς το χωριό Αλτομιρά ακολουθώντας το Μπίλιοβο, ένα από τα ωραιότερα καλντερίμια της Ελλάδας, που ανηφορίζει με 83 στροφές από τις οποίες 78 είναι 180 μοιρών (μοναδικό δείγμα της λαϊκής μας αρχιτεκτονικής και λιθοδομής χαρακτηρισμένο προστατευόμενο μνημείο). Στη συνέχεια από Αλτομιρά κατηφορική πεζοπορία στην αρχή σε αγροτικό δρόμο μέχρι την Μονή Αγίου Γεωργίου και στη συνέχεια από μονοπάτι προς τα Σωτηριάνικα. (Κυκλική διαδρομή). Ω.Π.: 4,30-5, Υ.Δ.: 500, Β.Δ.:1
Συντονιστές: Κώστας Ταξιάρχου & ………..

Εκπαίδευση - πιστοποίηση στη Βασική Υποστήριξη ζωής με χρήση αυτόματου εξωτερικού απεινιδωτή (BLS / AED), θέση ανάνηψης, αντιμετώπιση πνιγμονής
2024-11-23 11:00 - 16:00
Σάββατο, 23/11/2024
Εκπαίδευση – πιστοποίηση στη Βασική Υποστήριξη ζωής με χρήση αυτόματου εξωτερικού απεινιδωτή (BLS / AED), θέση ανάνηψης, αντιμετώπιση πνιγμονής
Η διοργάνωση του σεμιναρίου γίνεται από την Ε.Ε.Ε.Π.Φ. (Ελληνική Εταιρεία Επείγουσας Προνοσοκομειακής Φροντίδας σε συνεργασία με τον Ε.Π.Ο.Σ.Φυλής και φιλοξενείται στις εγκαταστάσεις του Συλλόγου μας (οδός Ικτίνου 3 & Προμηθέώς, ΦΥΛΗ 13344, πολύ κοντά στην έξοδο 6 της Αττικής οδού και στη στάση του Προαστιακού Σιδηροδρόμου). Ωράριο εκπαίδευσης: 09:00 – 14:00
Διάρκεια: 5 ώρες, Ομάδες των 6 ατόμων,
Είδος πιστοποίησης: Διεθνής πιστοποίηση European Resuscitation Counsil με άμεση έκδοση του πιστοποιητικού μετά τη λήξη του Σεμιναρίου
Κόστος: 30 ευρώ (περιλαμβάνει το ηλεκτρονικό εγχειρίδιο ERC & τον ανάλογο ΦΠΑ
Απαραίτητη η κράτηση στο τηλέφωνο του Συλλόγου

Όρος Κυλλήνη. Διάσχιση της κορυφογραμμής κορυφή Κλεφτάκι (1.643μ.)
2024-11-24 09:00 - 23:00
24/11
Όρος Κυλλήνη. Διάσχιση της κορυφογραμμής κορυφή Κλεφτάκι (1.643μ.)
Αναχώρηση 07:00 για το Χιονοδρομικό κέντρο της Ζήρειας και από το σαλέ του χιονοδρομικού στα 1500μ. αρχίζουμε την πεζοπορία μας κατευθυνόμενοι προς την λίμνη Δασίου. Από την λίμνη ξεκινάμε την ανάβαση για την πρώτη κορυφούλα του όγκου, στα 1610μ όπου διακρίνονται οχυρωματικά ερείπια. Έπειτα συνεχίζουμε την κορυφογραμμή για την δεύτερη και ψηλότερη κορυφή του όγκου το Κλεφτάκι στα 1643μ. Η πορεία συνεχίζει κατηφορικά σε δασωμένο μονοπάτι και μετά σε δασικό δρόμο για τη μεσαία συνοικία Τρικάλων Κορινθίας. Ω.Π.: 5:30-6, Υ.Δ.: +150 -650, Β.Δ.: 1+
Συντονιστές: Δανάη Γαβρά & Θοδωρής Ριζόπουλος

Ερύμανθος: Μίχας – Ωλενός (2.223μ.) – Αλεποχώρι (διάσχιση). Καταρράκτες Γκρεμιστού και Ερυμάνθου..
2024-11-30 09:00 - 2024-12-01 23:00
30/11-1/12
Ερύμανθος: Μίχας – Ωλενός (2.223μ.) – Αλεποχώρι (διάσχιση). Καταρράκτες Γκρεμιστού και Ερυμάνθου.
Οι εύκολες πορείες προτείνονται για αρχάριους.
Σάββατο: Αναχώρηση στις 7.00 για το χωριό Μίχα Αχαίας. Δύσκολη πορεία: Ανάβαση από Μίχα (900μ.) προς Λάπατα. Συνεχίζοντας νοτιοδυτικά προς την Μουγγίλα το μονοπάτι φτάνει στο οροπέδιο (1.850μ.) κάτω από την κορυφή Ωλενός. Εδώ είναι το πιο κατάλληλο μέρος για κατασκήνωση απολαμβάνοντας ένα πανέμορφο τοπίο. Απαραίτητος χειμερινός εξοπλισμός κατασκήνωσης (πολύ χαμηλές θερμοκρασίες). Πέντε – έξι άτομα μπορούν να διανυκτερεύσουν μέσα στο μαντρί με χειμερινό υπνόσακο και υπόστρωμα. Υπάρχουν πηγές στα 1.600μ. Ω.Π.: 6, Υ.Δ.: +900, Β.Δ.: 2+. Εύκολη πορεία: Πεζοπορία από το Μίχα (900μ.) ακολουθώντας ανηφορικό μονοπάτι μέχρι το πρώτο διάσελο (1.460μ.) με ωραία θέα προς την κορυφή Ωλενός, και ανάβαση σε κοντινό ύψωμα (1.500μ.) με θέα στο Καλιφώνι. Επιστρέφουμε στο μονοπάτι, προσπερνούμε μια βρύση και κατηφορίζουμε προς στάνη στην θέση Λάπατα. Από εκεί στη βάση του Καταρράκτη Γκρεμιστός και μετά επιστρέφουμε από χωματόδρομο στο Μίχα (κυκλική πορεία) Ω.Π.: 5.30, Υ.Δ.: 600, Β.Δ.: 1+ (7χλμ.). Διανυκτέρευση στον Μίχα σε ξενώνα ή σκηνές.
Κυριακή: Δύσκολη πορεία: Ανάβαση (προαιρετική) στην κορυφή Ωλενός (2.223μ.) και επιστροφή στο διάσελο (της κατασκήνωσης) από την ίδια διαδρομή. Από το διάσελο, κατάβαση προς Αλεποχώρι (700μ.) μέσω της θέσης Ξαρχίτικα μέσα από ένα πολύ όμορφο μονοπάτι με εναλλαγές πεδίου και θέα στην κόψη του Προφήτη Ηλία και τον κάμπο του Ερυμάνθου (διάσχιση). Ω.Π.: 7-8, Υ.Δ.: +375, -1.423, Β.Δ.: 3+. Εύκολη Πορεία: Πεζοπορία από το χωριό Σπαρτιά (Γρεβενό) (750μ.) στους καταρράκτες του Ερύμανθου μέχρι τα ερείπια της Μονής Ταξιαρχών (1.000μ.). Το Μοναστήρι χτίστηκε το 1.700 κατά την διάρκεια της Τουρκοκρατίας και σήμερα έχει μεταφερθεί στην περιοχή του Αγίου Αντωνίου Ω.Π.: 5-5.30, Υ.Δ.: 250, Β.Δ.: 1
Συντονιστές για τη δύσκολη διαδρομή: Στέφανος Ραζακιάς & Άρης Ζαφειρόπουλος
Συντονιστής για την εύκολη διαδρομή: Άλκης Φέτσης

Αρκαδία: Μαίναλο. Στεμνίτσα – Δημητσάνα
2024-12-08 09:00 - 23:00
08/12
Αρκαδία: Μαίναλο. Στεμνίτσα – Δημητσάνα
Αναχώρηση 07:00 για τη Στεμνίτσα, το χωριό των χρυσοχόων απ’ όπου αρχίζει η διαδρομή μας. Ακολουθώντας τη σήμανση του mainalon trail, οδηγούμαστε στο πρώτο μονοπάτι, τον παλιό δρόμο για τη μονή Προδρόμου, καλογραμμένο και κάπου-κάπου χτιστό, ανάμεσα από παλιές καλλιέργειες μέχρι τη Βρύση Καμάρι. Ακολουθούμε για λίγο τον άσφαλτο, μέχρι την Μεταμόρφωση Σωτήρα, συνεχίζουμε στο καλντερίμι που οδηγεί στη Μονή Προδρόμου. Διασχίζουμε την τσιμεντένια γέφυρα και ανηφορίζουμε μέχρι την Παλιά Μονή Φιλοσόφου και μετά στη Νέα Μονή Φιλοσόφου, φτάνοντας στο πάρκινγκ της Μονής από τον παλιό μουλαρόδρομο με κατεύθυνση για τη Δημητσάνα. Διατρέχοντας τη δυτική όχθη της χαράδρας του Λούσιου, πάνω από κτήματα και παλιά υποστατικά, φτάνουμε στο Γεφύρι της Μονόπορης. Το μονοπάτι αλλάζει όχθη κι από το γεφύρι κατευθυνόμαστε προς το Μουσείο Υδροκίνησης και συνεχίζουμε περιμετρικά του μουσείου μέχρι το μεγάλο Κεφαλάρι. Εδώ, όποιοι επιθυμούν μπορούν να επισκεφτούν το μουσείο με τη συστοιχία των νερόμυλων, μπαρουτόμυλων και νεροτριβών που η Δημητσάνα τους οφείλει τη φήμη και τον πλούτο της, για να επιβιβαστούν στο πούλμαν για να μεταφερθούν στη Δημητσάνα μειώνοντας τη διάρκεια της πεζοπορίας. H διαδρομή αποτελεί τμήμα του mainalon trail κι έχει καλή σήμανση Ω.Π.: 5-6, Υ.Δ.: -600μ.+500μ., Β.Δ.: 1 (12,5χλμ.)
Συντονιστές: Ζωή Παπαευθυμίου & Γρηγόρης Κατσίλας

2η αναρριχητική συνάντηση του Ε.Π.Ο.Σ.Φυλής, Κυριακή 8/12
2024-12-08 12:00 - 18:00
Μετά την επιτυχία της συνάντησης και μετά από “λαϊκή-αναρριχητική ….απαίτηση” η 2η συνάντησή μας θα πραγματοποιηθεί στο αναρριχητικό πεδίο της Ιεράς οδού (η όπως το γνωρίζουν οι ντόπιοι “Λατσουδορεμα”), την Κυριακή 08/12 στις 10:00.
Η συνάντηση θα γίνει στο παρακάτω σημείο στην Πετρουπολη για να πάμε όλοι μαζί στο πεδίο. Δείτε εδώ.
Το πεδίο είναι χειμερινό και έχει διαδρομές που καλύπτουν όλες τις ανάγκες, από αρχάριους (5a) μέχρι έμπειρους αναρριχητές αφού έχει μέχρι και 8a. Μετά θα ακολουθήσει η αναπλήρωση πρωτεϊνης σε ταβέρνα της περιοχής
Διαβάστε περισσότερα για το πεδίο εδώ: https://www.vrahomania.gr/ieraodos/
Στο πεδίο θα είναι μαζί μας κι ο προπονητής αναρρίχησης βράχου του Συλλόγου μας Διονύσης Βασιλόπουλος
Απαραίτητη η δήλωση συμμετοχής στο τηλέφωνο του συλλόγου 210-2411148 ή στέλνοντας μέηλ στο σύλλογο (eposfilis@gmail.com) ή μιλήστε με τον αρμόδιο έφορο (Μαξίμ 6987396050) για τον καλύτερο συντονισμό μας!
ΥΓ το πεδίο ή η ημερομηνία μπορεί να αλλάξει ανάλογα με τις καιρικές συνθήκες των προηγούμενων ημερών οπότε και θα ενημερωθείτε μέσω email από το σύλλογο

ΕΤΟΙΜΑΖΟΥΜΕ ΣΩΣΤΑ ΣΑΚΙΔΙΟ …… ΚΑΙ ΦΥΓΑΜΕ ΓΙΑ ΝΑΞΟ :
2024-12-09 20:30 - 22:00
ΕΤΟΙΜΑΖΟΥΜΕ ΣΩΣΤΑ ΣΑΚΙΔΙΟ …… ΚΑΙ ΦΥΓΑΜΕ ΓΙΑ ΝΑΞΟ:
Δευτέρα 9 Δεκεμβρίου ώρα: 18:30 στον Ε.Π.Ο.Σ .ΦΥΛΗΣ
Παρουσίαση του βιβλίου «ΟΔΟΙΠΟΡΙΚΟ ΣΤΗ ΝΑΞΟ», του Τάσου Αναστασίου // Ορεινή πεζοπορία: προετοιμασία σακιδίου, κατάλληλος εξοπλισμόςΠαρουσίαση: Δημήτρης Δασκαλάκης Εκπαιδευτής της Ε.Ο.Ο.Α.
Ο Τάσος Αναστασίου ζει στις Κυκλάδες και εργάζεται στη Δ/νση Τουρισμού-Πολιτισμού-Αθλητισμού Κυκλάδων της Περιφέρειας Ν.Αιγαίου. Λάτρης της φύσης, των μονοπατιών και του πολιτισμού των Κυκλάδων, έχει εμπνευστεί και πραγματοποιεί μέσω της Περιφέρειας την ανάδειξη των περιηγητικών-πεζοπορικών δικτύων Διαδρομών Πολιτιστικού Ενδιαφέροντος στις Κυκλάδες. Έχει συνεργαστεί σε προγράμματα καθαρισμών και σημάνσεων των μονοπατιών με τον Ε.Π.Ο.Σ. ΦΥΛΗΣ στα νησιά Νάξο, Αμοργό, Τήνο, Φολέγανδρο, Κίμωλο κλπ. .
Στο βιβλίο «ΟΔΟΙΠΟΡΙΚΟ ΣΤΗ ΝΑΞΟ /Πολιτιστικός Περιηγητικός Οδηγός» αποτυπώνεται η εικόνα κεντρικών ναξιακών τόπων, μέσα από μιαν ιδιαίτερη οπτική περιήγηση. Σκιαγραφείται, με στόχευση στον απαιτητικό, ευαίσθητο περιηγητή, το φυσικό τοπίο, η ιστορική μνήμη, το πεζοπορικό Δίκτυο Διαδρομών Πολιτιστικού Ενδιαφέροντος, με αναφορές στο ανθρωπογενές περιβάλλον, στην άυλη πολιτιστική κληρονομιά, στην τοπική γαστρονομία και στις ποικίλες εορταστικές δραστηριότητες. Ιδιαίτερη αναφορά γίνεται σε δύο μεγάλες προσωπικότητες που γέννησε η νεότερη Νάξος, τον Μανώλη Γλέζο και τον Ιάκωβο Καμπανέλλη.
Θα μας παρουσιάσουν το βιβλίο:

Μαυροειδής Μαυροειδόπουλος συγγραφέας, αρχαιολόγος στην Εφορεία Αρχαιοτήτων Κυκλάδων
Αιμιλία Κονδύλη, συγγραφέας, χημικός-μηχανικός και καθηγήτρια στο Πανεπιστήμιο Δυτικής Αττικής

Στη συνέχεια η Πηνελόπη Ματσούκα, εκδότης – συγγραφέας θα παρουσιάσει το πρώτο της βιβλίο με αεροφωτογραφίες, στη σειρά “Όπως πετάει ο γλάρος” .
Ωδή στους αρμονικούς λόφους και τις κεντημένες με ξερολιθιά εξοχές της Νάξου. Νοητή πτήση πάνω από την υπέροχη ενδοχώρα με τους παραδοσιακούς της οικισμούς και τους μεσαιωνικούς πύργους, περίπλους στις απέραντες ακτές με τα κεδροδάση, τις αμμοθίνες και τους υγρότοπους, με κατάληξη στις Μικρές Κυκλάδες με τα απίστευτα νερά.
Φωτογραφίες: Πηνελόπη Ματσούκα, πιλότος: Νίκος Βυργιώτης
————————————–
Ορεινή πεζοπορία: προετοιμασία σακιδίου, κατάλληλος εξοπλισμός
Παρουσίαση: Δημήτρης Δασκαλάκης Εκπαιδευτής της Ε.Ο.Ο.Α.
Όσοι περπατάμε στα βουνά χρειαζόμαστε ένα minimum εξοπλισμό που να μας προσφέρει άνεση, αλλά πάνω απ’ όλα ασφάλεια. Στο βουνό οι συνθήκες αλλάζουν και η σωστή επιλογή του εξοπλισμού μας μπορεί να αποδειχθεί καθοριστική. Ποια είναι λοιπόν τα απαραίτητα και πως φορτώνουμε σωστά το σακίδιό μας;
Η βραδιά θα κλείσει ανταλλάσσοντας απόψεις, με μεζεδάκια (Ναξιώτικα κι όχι μόνο) και ποτό.

Ποικίλο όρος, κορυφή Ζαχαρίτσα (452μ.), (ανάβαση από την Πετρούπολη)
2024-12-15 11:00 - 19:00
15/12/24
Ποικίλο όρος, κορυφή Ζαχαρίτσα (452μ.), (ανάβαση από την Πετρούπολη)
Συνάντηση 09:00 στο χώρο στάθμευσης του Θεάτρου Πέτρας της Πετρούπολης, στους πρόποδες του Ποικίλου όρους, απ’ όπου αρχίζουμε την πεζοπορίας μας στο πευκόφυτο βουνό. Η διαδρομή μας κινείται σε μονοπάτια, ποδηλατόδρομους και χωματόδρομους, περνά πάνω από το Θέατρο Πέτρας, τις αθλητικές εγκαταστάσεις ΓΡΗΓΟΡΙΟΥ, συνεχίζει με θέα προς το Θριάσιο πεδίο, περνά δίπλα από αρχαία ερείπια και πανοραμική θέα στο Χαϊδάρι, Δαφνί, Θριάσιο πεδίο και όρος Αιγάλεω). Κατά την επιστροφή μας αφού περάσουμε πάλι από τις αθλητικές εγκαταστάσεις ΓΡΗΓΟΡΙΟΥ ανηφορίζουμε και φτάνουμε στην ψηλότερη κορυφή του Ποικίλου, τη Ζαχαρίτσα (452μ.) και κατηφορίζουμε φτάνοντας στην αφετηρία (κυκλική διαδρομή) Ω.Π.: 4,5-5, Υ.Δ.: 250, Β.Δ.: 1 (14χλμ.)
Συντονιστής: Νίκος Μητρόπουλος & …….

Ανατολικά Άγραφα: Βουλγάρα (1.653μ.), Άνεμος (1.610μ.) Διασχίσεις) Θερμά Λουτρά Σμοκόβου. Οίτη: Υπάτη - καταρράκτης «Κρεμαστός».
2025-01-04 10:00 - 2025-01-06 23:00
4-6/1/2025
Ανατολικά Άγραφα: Βουλγάρα (1.653μ.), Άνεμος (1.610μ.) Διασχίσεις) Θερμά Λουτρά Σμοκόβου.
Οίτη: Υπάτη – καταρράκτης «Κρεμαστός».
Σάββατο 04/01/2025 – Ρεντίνα και Λουτρά Σμοκόβου
Αναχώρηση το πρωί στις 07:00 με προορισμό τη Ρεντίνα, χτισμένη στα 900μ. υψόμετρο, ένα χωριό με ιστορική σημασία και μοναδική φυσική ομορφιά, απ’ όπου θα πεζοπορήσουμε μέχρι τον Προφήτη Ηλία, απολαμβάνοντας την απέραντη θέα της περιοχής. Έπειτα, θα επισκεφτούμε το Ιστορικό και Λαογραφικό Μουσείο Ρεντίνας, το οποίο φιλοξενεί εκθέματα από την Εθνική Αντίσταση, προβάλλοντας την ηρωική ιστορία του τόπου και τον ρόλο του στην απελευθέρωση της περιοχής. Φαγητό σε ταβερνάκι της Ρεντίνας και στη συνέχεια, θα κατευθυνθούμε στα Λουτρά Σμοκόβου για χαλάρωση στα ζεστά ιαματικά νερά όπου και οι διανυκτερεύσεις μας στο ξενοδοχείο των θερμών λουτρών.
Κυριακή 05/01/2025 – Διάσχιση Ταρζάν – Βουλγάρα – Άνεμος – Κόρακας – Βαθύλακος
Την Κυριακή το πρωί, ξεκινάμε την πεζοπορία μας από τη θέση Ζαχαράκη (1.194μ.) (γνωστή και ως Ταρζάν) για μια απαιτητική, αλλά εξαιρετικά όμορφη διάσχιση. Η διαδρομή μας ξεκινά μέσα σε ένα πλούσιο δάσος από οξιές και έλατα, με τοπία που εναλλάσσονται μεταξύ δασωμένων μονοπατιών και ξέφωτων με μαγευτική θέα. Καθώς ανεβαίνουμε προς την κορυφή Βουλγάρα, θα απολαύσουμε το ιδιαίτερο φυσικό τοπίο, με τα ανοιχτά σημεία να προσφέρουν πανοραμική θέα προς τις κορυφές των Αγράφων, τις λίμνες Σμοκόβου και στο βάθος Πλαστήρα.
Η πρώτη ομάδα θα ολοκληρώσει την πορεία της στην κορυφή Βουλγάρα (1.653μ.), από όπου θα επιστρέψει πίσω στη θέση Ζαχαράκη Ω.Π.: 5.30-6, Υ.Δ.: συνολικά 658 , Β.Δ.: 1+, (14 χλμ.).
Για τους πιο έμπειρους ορειβάτες, η διάσχιση συνεχίζεται προς τις κορυφές Άνεμος (1.610μ.) και Κόρακας. Αυτή η πορεία προσφέρει ακόμα περισσότερες συγκινήσεις, καθώς το τοπίο γεμίζει με εντυπωσιακή θέα και άγρια βουνά. Ο τελικός μας προορισμός είναι το χωριό Βαθύλακκος (667μ.) Ω.Π.: 9-10, Υ.Δ.: συνολικά 1100, Β.Δ.: 2+, (23χλμ.).
Δευτέρα 06/01/2025 – Αναχώρηση για το χωριό Υπάτη (460μ.). Η ανάβασή μας αρχίζει από την πλατεία του χωριού Υπάτη και ακολουθώντας αρχικά τους δρόμους του χωριού και δασικό δρόμο φτάνουμε στην Ανεμότρυπα. Εκεί όπου βρίσκονταν το εργαστήρι των ξακουστών μαγισσών της Υπάτης. Που οι «Φαρμακίδες» έλυναν και έδεναν τα μάγια. Εκεί που με τα μοναδικά φυτά της Οίτης «μαγείρευαν» τα ξόρκια τους. Στη συνέχεια κατηφορίζοντας αφού περάσουμε την κοίτη του ποταμού θα ανηφορήσουμε και θα φτάσουμε στον καταρράκτη Κρεμαστό που πέφτοντας σχηματίζει μια μικρή λίμνη πολύ κοντά στην έξοδο του φαραγγιού (480μ). Στην επιστροφή παρακάμπτουμε την Ανεμότρυπα και η διαδρομή μας τελειώνει στη γέφυρα. Ω.Π.: 5, Υ.Δ.: 20, Β.Δ:1
Συντονιστές: Στέλιος Ντσιαφέρης, Διονύσης Σεμιτέκολος & Νίκος Αναστασίου

Αρχαία Βοιωτία: Χαιρώνεια. Ορχομενός. Πολιτιστικές Διαδρομές
2025-01-12 09:00 - 22:00
12/1/2025
Αρχαία Βοιωτία: Χαιρώνεια. Ορχομενός. Πολιτιστικές Διαδρομές

Αναχώρηση 07:00 για την Χαιρώνεια, χτισμένη στην ίδια θέση της ομώνυμης αρχαίας πόλης. Θα δούμε τον «Λέοντα της Χαιρώνειας» το μεγαλόπρεπο μαρμάρινο άγαλμα που συμβολίζει τον ηρωισμό των πεσόντων Θηβαίων στρατιωτών του Ιερού Λόχου που ετάφησαν στον ίδιο χώρο στην ομώνυμη μάχη του 338 π.Χ. με τον Φίλιππο Β’.
Δίπλα από το άγαλμα θα επισκεφτούμε το αρχαιολογικό μουσείο της Χαιρώνειας με ενδιαφέροντα εκθέματα απ όπου και θα ξεκινήσει η πεζοπορία μας με κατεύθυνση το Αρχαίο θέατρο λαξευμένο σε μονόλιθο βράχο του λόφου Πετραχού. Η πορεία μας συνεχίζει μέσα στο χωριό στην εκκλησία «Κοιμήσεως της Θεοτόκου» όπου εικάζεται ότι βρίσκεται ο «θρόνος του Πλούταρχου», πολυταξιδεμένου για την εποχή του ιστορικού, βιογράφου και φιλόσοφου που γεννήθηκε και έζησε στη Χαιρώνεια. Σε μικρή απόσταση θα σταθούμε στον Πύργο Ραγκαβή, οικογένεια γνωστή για τους ποιητές και συγγραφείς. Αφήνουμε το χωριό και ανηφορίζουμε βόρεια βρίσκοντας το εκκλησάκι της Αγίας Παρασκευής που είναι κτισμένο πάνω στο ναό του Ηρακλή ή κατά τον Ι. Ραγκαβή στο ναό του Θουρίου Απόλλωνα. Ολόγυρα στο έδαφος είναι πεσμένοι κίονες και γλυπτά κιονόκρανα. Ακολούθως το μονοπάτι θα μας φέρει στο εκκλησάκι των Αγίων Αποστόλων και μέσα από τον όμορφο ελαιώνα θα ξαναγυρίσουμε στην αφετηρία μας Ω.Π.: 1.30-2, Υ.Δ.: 90μ Εύκολη, κυκλική, (4,8χλμ.)
Ακολούθως θα μετακινηθούμε οδικώς 15χλμ. στον Ορχομενό, όνομα του γιού του Μινύα και μικρή στάση στο Κέντρο Προστασίας Άγριας Φύσης όπου θα μας γίνει μικρή ξενάγηση για τα πουλιά που περιθάλπονται εδώ. Κατόπιν θα μεταβούμε στο αρχαίο θέατρο του Ορχομενού και στο σπουδαιότερο αρχιτεκτονικό Μνημείο της Μυκηναϊκής εποχής στον Ορχομενό, το θολωτό τάφο, γνωστός και ως Θησαυρός του Μινύα, τον οποίο αποκάλυψε ο Ερρίκος Σλήµαν το 1880, κι είναι ένα από τα δύο μεγαλύτερα και σημαντικότερα μνημεία του είδους του. Απέναντι από το θολωτό τάφο βρίσκεται ο ναός της Κοιμήσεως της Θεοτόκου ή της Παναγίας της Σκριπούς της Ορχομενιώτισσας βρίσκεται στην ομώνυμη συνοικία του Ορχομενού, χτίστηκε το 874 μ.Χ από το βυζαντινό αξιωματούχο Λέοντα τον Πρωτοσπαθάριο κι είναι το αρχαιότερο Βυζαντινό μνημείο της Βοιωτίας και ένα από τα σπουδαιότερα της πατρίδας μας. Από εδώ ανηφορίζουμε ως την κορυφή του Υφάντειου ή Ακόντιου λόφου όπου σε ύψος 233 μέτρων, ανεβαίνοντας τα 88 λαξευμένα σκαλιά κι επάνω σ’ ένα πελώριο βράχο υψώνεται ένας τετράγωνος κι επιβλητικός πύργος και λαξευμένη στο βράχο, υδατοδεξαμενή. Ακολουθώντας την κορυφογραμμή για 2χλμ. κατηφορίζουμε προς την κοιλάδα της Κωπαϊδας ως τα ιχθυοτροφεία πέστροφας που είναι από τα «καμάρια» όλης της περιοχής σε καταπράσινο σημείο, δίπλα στο ποτάμι, εκτρέφονται, καπνίζονται και φιλετάρονται πέστροφες ήδη από τα μέσα της δεκαετίας του 1960. Συνεχίζουμε την πεζοπορία έως τις πηγές των Χαρίτων. Η αρχαιοελληνική μυθολογία αναφέρει ότι εδώ έλουζαν τα μαλλιά της θεάς Αφροδίτης -της θεάς της ομορφιάς οι τρεις Χάριτες, η Αγλαΐα, η Ευφροσύνη και η Θάλεια, οι οποίες συμβόλιζαν την ομορφιά, την αγνότητα και τη χαρά της ζωής. Η πεζοπορία μας τελειώνει στο σημείο της έναρξή της Ω.Π.: 3.5, Υ.Δ.: 270 Εύκολη, κυκλική (συνολικά 7,5 – 8 χλμ.)
Συντονιστές: Άρης Άννης & Κρίνα Αναγνωστοπούλου

Δυτικό Μαίναλο: Ροεινό – Αλωνίσταινα (διάσχιση) - πρωτοχρονιάτικη πίτα - βραβεύσεις
2025-01-19 09:00 - 23:00
19/01/25
Δυτικό Μαίναλο: Ροεινό – Αλωνίσταινα (διάσχιση)
Αναχώρηση 07:00 για το Ροεινό (1.100μ.) απ΄ όπου αρχίζει η πεζοπορία μας σ’ ένα καλά σηματοδοτημένο μονοπάτι που κινείται παράλληλα με το Σκαφιδόρεμα και μέσα από ωραίο ελατόδασος. Η διαδρομή έχει εναλλαγές μονοπατιών με τμήματα χωματόδρομων, έχει ήπιες κλίσεις και είναι καταπράσινη μέχρι το γραφικό χωριό Αλωνίσταινας (1.220μ.). Ω.Π.: 5-5.30, Συνολική Υ.Δ.: 430, Β.Δ.: 1 (13.5χλμ.)
Θα ακολουθήσει κοπή της πρωτοχρονιάτικης πίτας σε ταβερνάκι της περιοχής με βραβεύσεις αθλητών, ορειβατών, εθελοντών και αναρριχητών, ενώ στα φλουριά της πίτας θα αντιστοιχούν δώρα για τους συμμετέχοντες
Συντονιστές:……………

25/1/25 Σάββατο Γενική Συνέλευση – Αρχαιρεσίες
2025-01-25 13:30 - 18:30
Σύμφωνα με το άρθρο 11 του Καταστατικού καλούνται τα μέλη του Συλλόγου σε ετήσια Τακτική Γενική Συνέλευση το Σάββατο 25/01/2025 ώρα 11:30 με απαιτούμενη απαρτία 50%+1 των οικονομικά τακτοποιημένων μελών του.
Σε περίπτωση μη απαρτίας η Γενική Συνέλευση θα συνεδριάσει έγκυρα αμέσως μετά την πάροδο μίας ώρας, δηλαδή στις 12:30 με τα παρόντα οικονομικά τακτοποιημένα μέλη (άρθρο 11ο παρ.7 & 8 του Καταστατικού). Οικονομικά τακτοποιημένο θεωρείται το μέλος που έχει καταβάλει την συνδρομή του τρέχοντος έτους και έχει παρέλθει ένα έτος από την εγγραφή του στο Σύλλογο (άρθρο 11ο παρ.5).
Η ψηφοφορία για την ανάδειξη του νέου Δ.Σ. θα διαρκέσει περίπου έως 2 ώρες μετά την έναρξη της.
Χώρος: γραφείο του Συλλόγου στην οδό Ικτίνου 3 & Προμηθέως 13344 ΦΥΛΗ

Όρος Αιγάλεω: Σπήλαια Πάνα, Προκρούστη, Εξώστη, Σχιστού
2025-01-26 10:30 - 19:00
26/1
Όρος Αιγάλεω: Σπήλαια Πάνα, Προκρούστη, Εξώστη, Σχιστού
Μια διαδρομή από σπήλαιο σε σπήλαιο του όρους Αιγάλεω, με θέα στον Σαρωνικό και τη Σαλαμίνα σε μονοπάτια και χωματόδρομους.
Συνάντηση στις 08:30 στην Ι.Μονή Δαφνίου απ’ όπου αρχίζει η πεζοπορία μας μέσα σε πευκοδάσος. Πολύ σύντομα φτάνουμε από μονοπάτι στο σπήλαιο Πανός του όρους Αιγάλεω, ένα από τα σημαντικότερα για την αρχαιολογική του αξία με βάθος 11.5-μ. και πλάτος 7,80μ. όπου υπήρχε βωμός του Πάνα και των Νυμφών ενώ στα χριστιανικά χρόνια υπήρξε ασκηταριό. Συνεχίζουμε την πεζοπορία επιστρέφοντας για λίγο από το ίδιο μονοπάτι και πεζοπορούμε μέχρι το σπήλαιο του Προκρούστη σε ασαφές μονοπάτι για λίγο με αραιή βλάστηση. Η σπηλιά αυτή ενώ προσφέρει πανοραμική θέα στο στενό του Δαφνιού, δεν διακρίνεται εύκολα κι ούτε είναι εύκολα προσβάσιμη, άρα πληρούσε τις αναγκαίες προϋποθέσεις ασφάλειας για τον τρομερό ληστή τον Προκρούστη όπως θέλουν οι θρύλοι (χωρίς ίχνος ιστορικής αλήθειας βέβαια). Συνεχίζουμε την πεζοπορία μας και φτάνουμε στο σπήλαιο Εξώστης, βόρεια της κορυφής Κούκος του Αιγάλεω, σε υψόμετρο 230μ. Το σπήλαιο αποτελείται από θολωτή οροφή και έχει ανάχωμα μπροστά στην είσοδό του κατεβαίνοντας ακολουθούμε ωραίο βατό μονοπάτι μέσα σε πευκοδάσος για να κατεβούμε στο σπήλαιο του Σχιστού στα 250μ. υψόμετρο στις ΝΔ κλιτύες του όρους Αιγάλεω με τοξωτή είσοδο μήκους 10μ.με θέα στη Σαλαμίνα. Αποτελείται από δύο ευρύχωρους θαλάμους, στο πρώτο θάλαμο υπάρχουν σκαλοπάτια λαξευμένα στο βράχο. Το συνολικό μήκος του σπηλαίου φτάνει τα 70 μ. και το πλάτος του τα 12-15 μ. Εδώ κατοικούσε ο αρχαιότερος κάτοικος της Αττικής, με θέα τη θάλασσα, κυνηγούσε στα δάση της περιοχής ελάφια και ψάρευε στα πλούσια νερά της θάλασσας από την 11η έως και την 7η χιλιετία π.Χ., όταν η Αττική ήταν ενωμένη με την Αίγινα. Αυτό είναι το συμπέρασμα της ανασκαφικής αρχαιολογικής έρευνας στο Σπήλαιο Σχιστού κι έφερε στο φως σημαντικά ευρήματα της προϊστορικής Αττικής. Οι κάτοικοι του σπηλαίου ήταν τροφοσυλλέκτες, κυνηγοί και ψαράδες όπως προκύπτει από τα ευρήματα στις βαθύτερες επιχώσεις του σπηλαίου κι η διατροφή τους περιλάμβανε ελάφια, λαγούς, αλλά και μια ράτσα αλόγων που έχουν χαθεί σήμερα, καθώς και πουλιά, ψάρια και θαλάσσια όστρακα, ενώ η παλαιοβοτανική μελέτη έχει δείξει την παρουσία διαφόρων φυτών σε άγρια μορφή, όπως φακές, μπιζέλια, δημητριακά φρούτα (σύκα, κράνια κλπ) καθώς δεν είχε αναπτυχθεί ακόμη η γεωργία. Η διαδρομή μας ολοκληρώνεται στην Μονή Δαφνίου (κυκλική) Απαραίτητος φακός κεφαλής . (Ω.Π.: 7 – 8, Υ.Δ: 423, Β.Δ.: 1+ κυκλική (14 χλμ.)
Συντονιστές: Φωτεινή Χριστοπούλου &

Ορεινή Κορινθία. Ολίγυρτος: Σκίπιζα (1.935 μ.), Ψάρι - Σταυραετός (1.100μ.). Μουσείο Στυμφαλίας
2025-02-02 09:00 - 19:00
2/2
Ορεινή Κορινθία. Ολίγυρτος: Σκίπιζα (1.935 μ.), Ψάρι – Σταυραετός (1.100μ.). Μουσείο Στυμφαλίας
Αναχώρηση 07:00 για το χωριό Λαύκα Κορινθίας (685μ.). Δύσκολη πορεία: Η διαδρομή ξεκινά από την πλατεία του χωριού σε ανηφορικό μονοπάτι προς στο εκκλησάκι της Αγ. Σωτήρας το οποίο συναντά μετά από μία ώρα και 500μ. υψομετρικής διαφοράς. Στη συνέχεια ακολουθεί δασώδη διαδρομή με έλατα τα οποία σταδιακά δίνουν την θέση τους σε χαμηλή υποαλπική βλάστηση έχοντας κατεύθυνση το οροπέδιο Γούπατα (1.200μ.). Διασχίζει το οροπέδιο με νότια κατεύθυνση, ακολουθεί ομαλό λούκι το οποίο οδηγεί στο διάσελο της κορυφογραμμής και συνεχίζει ΒΔ έως την κορυφή Σκίπιζα (1.935 μ.). Επιστροφή από την ίδια διαδρομή. Ω.Π. : 7-8, Υ.Δ.: 1.250, Β.Δ.: 2 (ή 6 με χιόνι) Απαραίτητος ο χειμερινός εξοπλισμός και η γνώση της χρήσης του Εύκολη πορεία: Επίσκεψη του Μουσείου Στυμφαλίας, Στη συνέχεια θα μετακινηθούμε οδικά μέχρι το χωριό Ψάρι (828μ.) απ’ όπου ξεκινά η πεζοπορία μας. Η ανηφορική διαδρομή οδηγεί στην κορυφή Σταυραετός (1.100 μ.), όπου και μπορούμε να θαυμάσουμε τη θέα προς το κορινθιακό κόλπο και λίμνη Στυμφαλία. Η πορεία συνεχίζει στην κορυφογραμμή μέχρι το διάσελο «Σούρι», όπου και στη συνέχεια κατηφορίζει μέχρι να οδηγήσει στο Αδριάνειο Υδραγωγείο όπου και συνεχίζει η επιστροφή για το χωριό (κυκλική διαδρομή) Ω.Π.: 3.30-4.30, Υ.Δ.: 554, Β.Δ.: 1 (12,5χλμ). (Το μονοπάτι καθαρίστηκε, σηματοδοτήθηκε και παραδόθηκε από την Ελληνική Εταιρεία Περιβάλλοντος και Πολιτισμού, σε συνεργασία με τον Δήμο Σικυωνίων, την τοπική Κοινότητα Ψαρίου και τον Πολιτιστικό Σύλλογο των Ψαριωτών).
Συντονιστής δύσκολης πορείας:Θεόδωρος Παναγουλοπουλος
Συντονιστής εύκολης πορείας: Άλκης Φέτσης

Υμηττός, Φραγκομονάστηρο - Αρχαία λατομεία «Καράβι» και Κακόρεμα - Δρακόσπιτο - Καλοπούλα
2025-02-09 10:00 - 15:00
9/2
Υμηττός, Φραγκομονάστηρο – Αρχαία λατομεία «Καράβι» και Κακόρεμα – Δρακόσπιτο – Καλοπούλα
Σημείο συνάντησης στο Πυροφυλάκειο Καισαριανής, “Δημήτρης Καραμολέγκος” ώρα 08:00 απ΄οπου αρχίζει η πεζοπορία μας σε μονοπάτια και χωματόδρομους. Πρώτο σημείο ενδιαφέροντος το Φραγκομονάστηρο, στο λόφο των Ταξιαρχών. Πρόκειται για τα ερείπια του καθολικού ναού του Αγ. Μάρκου σε ρυθμό παλαιοχριστιανικής Βασιλικής από την περίοδο της Φραγκοκρατίας (5ος – 6ος αι). Συνεχίζοντας τη διαδρομή μας, φθάνουμε στο αρχαίο λατομείο με το όνομα «Καράβι», όπου διακρίνονται τα σημάδια της εξορυκτικής τεχνικής με λάξευση. Το όνομα Καράβι δόθηκε από τους αναρριχητές και οφείλεται στην χαρακτηριστική κόψη που βγαίνει από τον υπόλοιπο βράχο και μοιάζει με πλώρη καραβιού. Λίγα μέτρα πιο μακριά, καλά κρυμμένο στης πλαγιές του Υμηττού βρίσκεται ίσως το αρχαιότερο κατασκεύασμα της Αττικής, αλλόκοτης αλλά και εντυπωσιακής αρχιτεκτονικής που αποτελείται από τεράστιους πέτρινους ογκόλιθους, το Δρακόσπιτο Υμηττού. Στη συνέχεια της πορείας μπαίνουμε στο εντυπωσιακό φαράγγι του Κακορέματος που έχει δημιουργήσει η λατομική δραστηριότητα αιώνων. Η διαδρομή συνεχίζει μέσα στο δάσος και κατηφορίζοντας φθάνουμε στην θέση Καλοπούλα (αρχαία πηγή) και σύμφωνα με καταγραφές, στο σημείο αυτό υπήρξε το ιερό της Αφροδίτης. Συνεχίζοντας το τελευταίο τμήμα της διαδρομής καταλήγουμε στο πυροφυλάκιο Καισαριανής απ όπου ξεκινήσαμε (κυκλική διαδρομή) Ω.Π: 5 , Υ. Δ: 250, Β.Δ: 1 (13χλμ.)
Συντονιστής: Στράτος Χατζηδημητρίου

Σοκότρα, για τολμηρούς φυσιολάτρες
2025-02-14 14:00 - 2025-02-21 19:00
ΣΟΚΟΤΡΑ
ΕΥΛΟΓΗΜΕΝΗ ΑΠΟ ΤΟΝ ΘΕΟ …..ΞΕΧΑΣΜΕΝΗ ΑΠΟ ΤΟΥΣ ΑΝΘΡΩΠΟΥΣ. ΓΙΑ ΤΟΛΜΗΡΟΥΣ ΦΥΣΙΟΛΑΤΡΕΣ….
ΑΝΑΧΩΡΗΣΗ ΠΕΜΠΤΗ 14-21 ΦΕΒΡΟΥΑΡΙΟΥ 2025 (10 ΗΜΕΡΕΣ). Το ταξίδι οργανώνεται από ταξιδιωτικό πρακτορείο.
1η Ημέρα : Αναχώρηση από Αθήνα για ABU DHABI. Ελεύθερο απόγευμα για περιήγηση στην πόλη. Διανυκτέρευση στο ABU DHABI.
2η Ημέρα : Άφιξη στο Socotra. Φαράγγι Ayhaft – παραλία Delisha
Αναχώρηση για Socotra. Άφιξη στο αεροδρόμιο της Socotra και μεταφορά οδικώς μέσα από γραφικά τοπία προς στο Εθνικό Πάρκο Ayhaft Canyon. Το φαράγγι (wadi) Ayhaft θεωρείται φυσικό φυτώριο λόγω της μεγάλης αφθονίας ενδημικών δέντρων, φυτών και πουλιών. Υπάρχουν δέντρα Tamarind, Cucumber trees και είναι ιδανικό για παρατήρηση πουλιών όπως το Socotra Sparrow, το Socotra Sunbird και τα Socotra και Somali Starlings. Κολύμπι στις μεγάλες βάθρες του φαραγγιού. Διανυκτέρευση σε σκηνές στην παραλία Delisha.

3η μέρα: Wadi Daneghan – Kishan – Adoho Dema’alah
Μεταφορά οδικώς νωρίς το πρωί στην αφετηρία της πεζοπορίας. Στην πεζοπορία αυτή, θα εξερευνήσουμε το πιο εντυπωσιακό μέρος της Socotra σε μια αξέχαστη διαδρομή. Τα βουνά Haggher τα οποία υψώνονται πάνω από το νησί, έχουν δημιουργήσει ένα ιδιαίτερο μικρόκλιμα λόγω του οποίου έχουν αναπτυχθεί πολλά από τα μοναδικά ενδημικά είδη φυτών της Socotra, συμπεριλαμβανομένων των Dragon’s Blood Trees (δέντρα “αίμα του δράκου”). Το 80% των ενδημικών ειδών του νησιού βρίσκονται σε αυτήν την οροσειρά. Αφού φορτώσουμε τα πράγματά μας σε καμήλες, θα ξεκινήσουμε την ανάβασή μας στο όρος Haggher. Στην πορεία, θα έχουμε την ευκαιρία να περπατήσουμε σε μέρη με εκπληκτική θέα, ανάμεσα σε ενδημικά φυτά όπως το Croton Socotranum και το Adenum Socotranum και να περάσουμε από μια κοιλάδα με εξαιρετικούς σχηματισμούς από γρανίτη. Μετά το γεύμα μας στο Kishan, θα συνεχίσουμε για το Adoho Dema’alah. Η μέρα μας θα κλείσει στην κατασκήνωση, όπου θα μαζευτούμε γύρω από τη φωτιά για να απολαύσουμε μαζί το δείπνο. Διανυκτέρευση στο Adoho Dema’alah.
4η μέρα: Fa’arah mountain and Dersemoh
Νωρίς το πρωί ανάβαση στην κορυφή του όρους Fa’arah, (1.525 μέτρα). Από αυτό το σημείο, θα απολαύσουμε την εκπληκτική θέα προς το Hadiboh. Η ανάβαση θα διαρκέσει περίπου 2 ώρες, επιστροφή από την ίδια διαδρομή. Θα συνεχίσουμε την πεζοπορία προς το Dersemoh. μια μικρή ορεινή κοιλάδα βαθιά στα βουνά Hagher, όπου θα έχουμε την ευκαιρία να δροσιστούμε στις βάθρες της. Διανυκτέρευση σε κατασκήνωση απολαμβάνοντας την ηρεμία του περιβάλλοντός.
5η Ημέρα : Firmhin
Θα ξεκινήσουμε την πεζοπορία μας από την κοιλάδα Dersemoh με ανηφορική κατεύθυνση προς το προορισμό μας, το δάσος Firhimin, ένα μέρος με τοπία απόκοσμα, που μάλιστα αποτελεί το πιο πυκνό δάσος στον πλανήτη με Dragon’s blood trees. Εκεί, οι ντόπιοι θα μας δείξουν πώς μάζευαν -και συλλέγουν ακόμα σε μικρότερη κλίμακα- την πολύτιμη κόκκινη ρητίνη του δέντρου. Θα συνεχίσουμε πεζοπορία πριν το ηλιοβασίλεμα προς την κορυφή του δάσους, με εντυπωσιακή θέα προς τα χιλιάδες δέντρα του Δράκου. Διανυκτέρευση σε κατασκήνωση στο Firmihin.

6η μέρα: Φαράγγι Dirhur, Shebanon και λιμνοθάλασσα Detwah
Κατάβαση προς το φαράγγι Dirhur, όπου θα πεζοπορήσουμε κατά μήκος του φαραγγιού και θα κολυμπήσουμε περιτριγυρισμένοι από τριαντάφυλλα της ερήμου και τους πιο παράξενοους βραχώδεις σχηματισμούς στη Γη. Θα περάσουμε από το σημείο Shebanon, ένα ιδανικό σημείο για να θαυμάσουμε τα δέντρα Dragon blood της Socotra και με υπέροχη θέα προς το οροπέδιο Dixam. Θα συνεχίσουμε οδικώς για το Qalansiyah, το δεύτερο μεγαλύτερο οικισμό της Socotra, που βρίσκεται στο βορειοδυτικό άκρο του νησιού. Με την άφιξή μας στο Qalansiyah, θα κατευθυνθούμε προς τη λιμνοθάλασσα Detwah, ένα προστατευμένο καταφύγιο θαλάσσης, που φιλοξενεί μια από τις πιο όμορφες παραλίες του πλανήτη, με παρθένους αμμόλοφους με λευκή άμμο και τυρκουάζ νερά. Στη λιμνοθάλασσα υπάρχουν και σαλάχια του είδους stingray και επομένως συνίσταται προσοχή στο κολύμπι. Υπάρχει επίσης μια πληθώρα θαλάσσιων πουλιών συμπεριλαμβανομένων και κορμοράνων. Το απόγευμα θα πεζοπορήσουμε στους αμμόλοφους με θέα τη λιμνοθάλασσα, από όπου θα μπορέσουμε να απολαύσουμε το ηλιοβασίλεμα. Ολοκληρώνουμε το βράδυ μας με δείπνο και κατασκήνωση κάτω από τα αστέρια στη λιμνοθάλασσα Detwah.
7η Ημέρα : Χρυσή παραλία Shou’ab και παραλία Arher
Αναχώρηση νωρίς το πρωί οδικώς προς την Qalansiya όπου θα επιβιβαστούμε σε σκάφος με προορισμό την παρθένα χρυσή παραλία του Shouab. Ελεύθερος χρόνος να δροσιστούμε στα κρυστάλλινα νερά αυτού του μαγευτικού κόλπου με τα μαγκρόβια δέντρα, όπου οι αποχρώσεις του μπλε και του πράσινου δένουν αρμονικά (μαγκρόβιο δάσος ονομάζεται ένα είδος δάσους των υποτροπικών και τροπικών θαλάσσιων ακτών που κυριαρχείται από ανεκτικά στο αλάτι ξυλώδη φυτά). Θα μπορέσουμε επίσης να δούμε τα δελφίνια spinner (περιστρεφόμενα) κατά τη διάρκεια της διαδρομής μας με το σκάφος. Οδικώς θα συνεχίσουμε για τη μαγευτική παραλία Arher, που είναι σημείο συνάντησης γλυκού νερού που προέρχεται από το βουνό και αλμυρού νερού από τον ωκεανό. Το Arher επίσης φιλοξενεί υπέροχους αμμόλοφους, τους οποίους θα σκαρφαλώσουμε ώστε να απολαύσουμε την εκπληκτική θέα προς τα πανύψηλα βουνά και τη βορειοανατολική ακτή. Το υπόλοιπο της ημέρας είναι αφιερωμένο στην εξερεύνηση της τοποθεσίας και των ανέγγιχτων τοπίων, καθώς και στην κολύμβηση στα υπέροχα καταγάλανα νερά. Δείπνο και διανυκτέρευση σε κατασκήνωση στο Arher.
8η Ημέρα : Σπήλαιο Hoq και προστατευόμενη περιοχή Homhil
Νωρίς το πρωί θα αναχωρήσομε οδικώς προς το χωριό, που είναι η αφετηρία του πεζοπορικού μονοπατιού προς το σπήλαιο Hoq. Το σπήλαιο έχει μήκος περίπου 3 χλμ. με εντυπωσιακούς σταλακτίτες, σταλαγμίτες και αποτελεί μέρος με πλούσια ιστορία για τη Socotra. Συνίσταται ο φακός κεφαλής για την εξερεύνηση του σπηλαίου. Το απόγευμα κατευθυνόμαστε προς την κοιλάδα Al Shefa (προστατευόμενη περιοχή Homhil) για να απολαύσουμε έναν μοναδικό συνδυασμό από dragon blood trees, Socotra bottle trees και άλλες ποικιλίες ενδημικών ειδών: Το νησί Socotra είναι ένα μνημείο παγκόσμιας κληρονομιάς της Unesco που θεωρείται μοναδικό όσον αφορά τη βιοποικιλότητά του με πλούσια και ξεχωριστή χλωρίδα και πανίδα: το 37% των 825 ειδών φυτών της Σοκότρα, το 90% των ειδών ερπετών και το 95% των ειδών σαλιγκαριών της ξηράς δε συναντώνται πουθενά αλλού στον κόσμο. Θα κάνουμε μια μικρή βόλτα στην κοιλάδα ακολουθώντας ένα μονοπάτι με τοπία μοναδικής ομορφιάς. Το μονοπάτι τελειώνει με μια εντυπωσιακή φυσική βάθρα, όπου θα παραμείνουμε να δροσιστούμε μέχρι αργά το απόγευμα ενώ θα μπορέσουμε να απαθανατίσουμε και την εκπληκτική θέα των γαλαζοπράσινων νερών της Αραβικής θάλασσας και των πανύψηλων βράχων. Δείπνο και διανυκτέρευση σε κατασκήνωση Delisha.
9η μέρα: Αναχώρηση από Σοκότρα.
Μεταφορά στο αεροδρόμιο Socotra για πτήση επιστροφής στο Abu Dhabi. Ελεύθερο απόγευμα για περιήγηση στην πόλη και διανυκτέρευση.
10η μέρα: Αναχώρηση από Abu Dhabi για Αθήνα
Περιλαμβάνονται:

Αεροπορικό εισιτήριο Αθήνα – Abu Dhabi – Αθήνα και 2 διανυκτερεύσεις στο Abu Dhabi
Αεροπορικό εισιτήριο Abu Dhabi – Socotra με επιστροφή
‘Εκδοση βίζας Υεμένης
Διανυκτερεύσεις σε σκηνές. Σε μερικές περιοχές ο χώρος κατασκήνωσης δεν θα διαθέτει καμία υποδομή.
Εξοπλισμός κατασκήνωσης (σκηνή, στρώμα)
Μεταφορές με όχημα 4×4 τύπου JEEP
Αγγλόφωνος, καλά εκπαιδευμένος και έμπειρος τοπικός οδηγός –
Φαγητό (3 γεύματα την ημέρα) εξοπλισμός μαγειρέματος, μάγειρας και επαρκή ποσότητα νερού.
Τέλη προστατευόμενων περιοχών και όλα τα τέλη.
Τοπικοί οδηγοί σε συγκεκριμένα μέρη
Ασφάλιση έναντι ατυχήματος

Δεν περιλαμβάνονται:

Φιλοδωρήματα οδηγών αυτοκινήτων και οδηγών βουνού ( περίπου 100-150 $ ανά συμμετέχοντα).
Οι μεταφορές αεροδρόμιο ABU DHABI -Ξενοδοχείο- αεροδρόμιο ABU DHABI

Διαβατήριο με ελάχιστη ισχύ 6 μήνες μετά την ολοκλήρωση του ταξιδιού, χωρίς να έχει σφραγίδα εισόδου στο Ισραήλ.
ΑΝΑΧΩΡΗΣΗ-ΕΠΙΣΤΡΟΦΗ (ΠΙΘΑΝΟΤΕΡΕΣ ΗΜΕΡΟΜΗΝΙΕΣ)
ΑΝΑΧΩΡΗΣΗ : ΠΕΜΠΤΗ 20 ΦΕΒΡΟΥΑΡΙΟΥ 2025 ΕΠΙΣΤΡΟΦΗ ΣΑΒΒΑΤΟ 1 ΜΑΡΤΙΟΥ 2025.

ΟΙ ΗΜΕΡΟΜΗΝΙΕΣ ΤΗΣ ΕΞΟΡΜΗΣΗΣ ΜΠΟΡΕΙ ΝΑ ΜΕΤΑΒΛΗΘΟΥΝ ΕΝΤΟΣ ΠΑΝΤΑ ΤΟΥ ΦΕΒΡΟΥΑΡΙΟΥ ΑΝ ΔΕΝ ΥΠΑΡΧΟΥΝ ΣΤΙΣ ΠΑΡΑΠΑΝΩ ΗΜΕΡΟΜΗΝΙΕΣ ΔΙΑΘΕΣΙΜΑ ΕΙΣΙΤΗΡΙΑ ΓΙΑ ΣΟΚΟΤΡΑ.
ΟΙ ΣΥΜΜΕΤΕΧΟΝΤΕΣ ΘΑ ΕΝΗΜΕΡΩΘΟΥΝ ΓΙΑ ΤΙΣ ΝΕΕΣ ΗΜΕΡΟΜΗΝΙΕΣ ΑΜΕΣΑ.
ΣΤΗΝ ΠΕΡΙΠΤΩΣΗ ΠΟΥ ΟΙ ΝΕΕΣ ΗΜΕΡΟΜΗΝΙΕΣ ΔΕΝ ΣΑΣ ΙΚΑΝΟΠΟΙΟΥΝ ΘΑ ΣΑΣ ΕΠΙΣΤΡΑΦΕΙ Η ΠΡΟΚΑΤΑΒΟΛΗ.

ΚΟΣΤΟΣ- ΠΛΗΡΩΜΕΣ -ΑΚΥΡΩΣΕΙΣ

ΤΟ ΚΟΣΤΟΣ ΑΝΕΡΧΕΤΑΙ ΣΕ 1240€ ΚΑΙ 1050$ USA
ΣΤΟ ΠΑΡΑΠΑΝΩ ΚΟΣΤΟΣ ΔΕΝ ΣΥΜΠΕΡΙΛΑΜΒΑΝΕΤΑΙ ΤΟ ΑΕΡΟΠΟΡΙΚΟ ΕΙΣΙΤΗΡΙΟ ΑΘΗΝΑ – ABU DHABI – ΑΘΗΝΑ ΚΑΙ ΟΙ ΤΥΧΟΝ ΔΙΑΝΥΚΤΕΡΕΥΣΕΙΣ ΣΤΟ ABU DHABI (1-2 ΔΙΑΝΥΚΤΕΡΕΥΣΕΙΣ ΑΝΑΛΟΓΑ ΤΙΣ ΠΤΗΣΕΙΣ). ΤΟ ΚΟΣΤΟΣ ΑΥΤΟ ΣΥΝΟΛΙΚΑ ΥΠΟΛΟΓΙΖΕΤΑΙ ΣΤΑ 600-700€ ΠΕΡΙΠΟΥ ΚΑΙ ΘΑ ΓΙΝΕΙ ΓΝΩΣΤΟ ΑΦΟΥ ΠΡΩΤΑ ΟΛΟΚΛΗΡΩΘΕΙ Η ΕΚΔΟΣΗ ΕΙΣΙΤΗΡΙΩΝ ABU DHABI-SOCOTRA- ABU DHABI, ΤΑ ΟΠΟΙΑ ΕΝΔΙΔΟΝΤΑΙ ΑΠΟΚΛΕΙΣΤΙΚΑ ΣΤΗ ΣΟΚΟΤΡΑ.

ΠΡΟΚΑΤΑΒΟΛΗ-ΠΛΗΡΩΜΕΣ:

ΠΡΟΚΑΤΑΒΟΛΗ: 1240€ ΓΙΑ ΤΗΝ ΚΡΑΤΗΣΗ ΘΕΣΗΣ
ΜΕ ΤΗΝ ΑΦΙΞΗ ΣΤΗΝ ΣΟΚΟΤΡΑ 1050 $ USA
ΓΙΑ ΤΟ ΑΕΡΟΠΟΡΙΚΟ ΕΙΣΙΤΗΡΙΟ ΑΘΗΝΑ-ABU DHABI – ΑΘΗΝΑ ΚΑΙ ΔΙΑΝΥΚΤΕΡΕΥΣΕΙΣ ΣΤΟ ABU DHABI ΟΙ ΠΛΗΡΩΜΕΣ ΘΑ ΓΙΝΟΥΝ ΓΝΩΣΤΕΣ ΟΤΑΝ ΑΝΑΚΟΙΝΩΘΕΙ ΤΟ ΣΧΕΤΙΚΟ ΚΟΣΤΟΣ.

ΑΚΥΡΩΤΙΚΑ:

Η ΠΡΟΚΑΤΑΒΟΛΗ ΕΠΙΣΤΡΕΦΕΤΑΙ ΜΟΝΟ ΕΑΝ ΔΕΝ ΕΧΕΙ ΓΙΝΕΙ Η ΚΡΑΤΗΣΗ ΘΕΣΗΣ ΣΤΗΝ ΠΤΗΣΗ ABU DHABI-SOCOTRA- ABU DHABI (ΣΤΙΣ ΠΤΗΣΕΙΣ ΑΥΤΕΣ ΤΑ ΕΙΣΗΤΗΡΙΑ ΕΙΝΑΙ ΑΤΟΜΙΚΑ ΚΑΙ ΔΕΝ ΑΛΛΑΖΟΥΝ ΟΝΟΜΑ)
ΤΑ 1050$ USA ΔΕΝ ΥΠΑΡΧΕΙ ΥΠΟΧΡΕΩΣΗ ΝΑ ΚΑΤΑΒΛΗΘΟΥΝ ΕΑΝ ΑΠΟΦΑΣΙΣΕΤΕ ΝΑ ΜΗΝ ΤΑΞΙΔΕΨΕΤΕ.
ΓΙΑ ΤΟ ΑΕΡΟΠΟΡΙΚΟ ΕΙΣΙΤΗΡΙΟ ΑΘΗΝΑ-ABU DHABI – ΑΘΗΝΑ ΚΑΙ ΔΙΑΝΥΚΤΕΡΕΥΣΕΙΣ ΣΤΟ ABU DHABI ΤΑ ΑΚΥΡΩΤΙΚΑ ΘΑ ΓΙΝΟΥΝ ΓΝΩΣΤΑ ΟΤΑΝ ΑΝΑΚΟΙΝΩΘΕΙ ΚΑΙ ΤΟ ΣΧΕΤΙΚΟ ΚΟΣΤΟΣ.

Συντονιστής: Δρόσος Τραπεζάρης

ΕΝΔΙΑΦΕΡΟΝΤΑ ΒΙΝΤΕΟ ΓΙΑ ΣΟΚΟΤΡΑ:
https://www.youtube.com/watch?v=vXbdmJR0QsY (2.5 min)
https://www.youtube.com/watch?v=wluqeQrlYpc&t=203s
https://www.youtube.com/watch?v=Chkro9-ITYM (30 min)

Πάρνηθα: Άγιος Μερκούριος - Βρόκολι - Παλιομήλεσι
2025-02-16
16/2
Πάρνηθα: Άγιος Μερκούριος – Βρόκολι – Παλιομήλεσι
Συνάντηση στο παρεκκλήσι του Αγίου Μερκουρίου στις 08:30 με Ι.Χ. . Η πεζοπορία μας αρχίζει κατηφορικά στον ναό του Αγίου Μερκουρίου και στη συνέχεια ανηφορίζει μέσα στο δάσος με πεύκα και βελανιδιές για τη Λάκα Μηλιά. Συνεχίζουμε για το ξέφωτο στο Βρόκολι με τα δύο πηγάδια και την τεράστια αιωνόβια βελανιδιά, κατεβαίνουμε για Παλιομήλεσι. Περνάμε από την πηγή & τον Τρύπιο πλάτανο και πεζοπορούμε δίπλα σε ρυάκι. Η πεζοπορία μας ολοκληρώνεται στον Άγιο Μερκούριο (κυκλική).
Π.: 5-5:30 Υ.Δ.: +420 – 420 B.Δ.: 1 Κυκλική (12χλμ)
Συντονίστρια: Φωτεινή Χριστοπούλου

Πηγή Κρύας Φυλής, Κιάφα Μαρίστα , Αποστόλης, πηγή Γκούρας, Κιάφα Καραμανλή, Μπίκεζα (κυκλική)
2025-02-23 - 2025-02-24
23/2
Πηγή Κρύας Φυλής, Κιάφα Μαρίστα , Αποστόλης, πηγή Γκούρας, Κιάφα Καραμανλή, Μπίκεζα (κυκλική)
Συνάντηση στις 08:00 στην πηγή «Κρύας Φυλής» (690μ.) και έναρξη πεζοπορίας από το εκκλησάκι της Αγ. Παρασκευής σε σκιερό μονοπάτι μέσα σε δάσος μέχρι τηνΚιάφα Μαρίστα. Ακολουθεί κατάβαση από ελατοσκέπαστη διαδρομή που στη συνέχεια στρίβει αριστερά στο μονοπάτι Αποστόλη ανάμεσα σε πυκνό πευκοδάσος. Πορεία κυρίωςκατηφορική μέσα σε δάσος η οποία διασχίζει το ρέμα της Γκούρας. Στη συνέχεια ανηφορίζει ήπια μέχρι την πηγή στην Καλύβα Καλόγερου και συνεχίζει προς την πηγή Γκούρας με πλατάνια, σχεδόν παράλληλα με το ρέμα της Γκούρας σε μονοπάτι με συνεχή ανεβοκατεβάσματα και πλαγιές γεμάτες με σπάρτα. Συνεχίζουμε για λίγο βόρεια και μετά δυτικά, διασχίζουμε το ρέμα κι ανηφορίζουμε την πλαγιά με απότομη κλίση, φτάνουμε στον ελατοσκέπαστο λόφο της Κάστριζας ακολουθούμε για λίγο δασικό δρόμο και συνεχίζουμε σε Δ και ΝΔ πορεία μεχρι τη Ράχη Καραμανλή όπου απεριόριστη θέα προς τα Δερβενοχώρια. Από εκεί κατηφορίζουμε από μονοπάτι για την αφετηρία μας περνώντας από την πηγή Μπίκεζα με τον ωραίο και μεγάλο πλάτανό της. Ω.Π. : 5-5.30, Υ.Δ.: 215, Β.Δ.: 1+ (14χλμ.)

Απαραίτητη η δήλωση συμμετοχής στο τηλέφωνο του Συλλόγου.
Συντονιστής:Γιάννης Μελετούδης

Λέσβος: Όρη Όλυμπος και Λεπέτυμνος. Πεζοπορίες και συμμετοχή σε παραδοσιακά αποκριάτικα δρώμενα. Καρναβάλι Στύψης και Αγιάσου
2025-02-28 - 2025-03-05
28/2-4/3/25
Λέσβος: Όρη Όλυμπος και Λεπέτυμνος. Πεζοπορίες και συμμετοχή σε παραδοσιακά αποκριάτικα δρώμενα. Καρναβάλι Στύψης και Αγιάσου
Έναρξη κρατήσεων Δευτέρα 20/1/25 έως 10/2/2025 με εξόφληση ακτοπλοϊκών εισιτηρίων
Διαδρομές σε «πατωμένες», τα μοναδικά καλντερίμια του νησιού, ανάμεσα από καστανιώνες και δάση βελανιδιάς, σε μονοπάτια που καταλήγουν σε πανέμορφα πετρόχτιστα χωριά της Λέσβου και απολαμβάνοντας παράλληλα τα μοναδικά αποκριάτικα δρώμενα που αντέχουν στο χρόνο με σάτιρα και τοπική ντοπιολαλιά. Πεζοπορίες στην πανέμορφη Λέσβο.
Παρασκευή: Μετά την ανακοίνωση της απεργίας της ΠΝΟ, συνάντηση στο λιμάνι του Πειραιά στις 22:30 και αναχώρηση με το πλοίο της γραμμής για τη Λέσβο στις 23:50 .
Σάββατο: Άφιξη το μεσημέρι στις 13:50 στην πόλη της Μυτιλήνης και αναχώρηση με το πούλμαν για την εντυπωσιακή τοποθεσία των Αγ. Αναργύρων (150μ.), δίπλα σε πηγή ακολουθώντας το ποταμάκι κι ανηφορίζοντας στη συνέχεια προς το ορεινό χωριό Ασώματος στη συνέχεια στο ύψωμα Λιάκας (550μ.), Πάτημα, Άντρια κι επιστρέφοντας στους Αγ. Αναργύρους. Μεγάλο τμήμα της διαδρομής κινείται σε «πατωμένη» παραδοσιακό καλντερίμι (κυκλική) Ω.Π.: 3, Υ.Δ.: 400, Β.Δ.:1 (7,5χλμ.). Στη συνέχεια φτάνουμε οδικώς στο χωριό Παππάδο της Γέρας και στο Πλωμάρι. Ανάλογα με τον ελεύθερο χρόνο μας θα επισκεφτούμε το μουσείο λαδιού Βρανάς, ή και το μουσείο σαπωνοποιίας. Επιστροφή στην Μυτιλήνη όπου όλες οι διανυκτερεύσεις.
Κυριακή των Απόκρεω: Στο βορειοανατολικό τμήμα του νησιού κυριαρχεί η παραδοσιακή αρχιτεκτονική στους οικισμούς με τα πετρόχτιστα σπίτια και τους εξαιρετικούς λιθο/πλακόστρωτους δρόμους. Όρος Λεπέτυμνος: Αναχώρηση με το πούλμαν στις 06:30 το πρωί και στάση στην Πελόπη Δύσκολη πορεία: Από το χωριό Πελοπη (380μ.) έναρξη της πεζοπορίας μας, αρχικά δίπλα σε ρεματιά περνώντας και από απομεινάρια νερόμυλων. Στην άνοδο περνάμε από τις περιοχές Μονοπλάτανος, Ανω Κάμπος, Παπαλώνια με συστάδες βελανιδιών κατά τη διαδρομή μας. Πιο γυμνό τεραιν στο δεύτερο μισό της διαδρομής. Από τον Προφήτη Ηλία (938μ.) πεζοπορία με θέα στα μικρασιατικά παράλια, όλη τη βόρεια ακτογραμμή του νησιού, στον κόλπο της Καλλονής, στο τμήμα που αποτελεί την καλδέρα του ηφαιστείου του Λεπέτυμνου (το μεγαλύτερο από τα πέντε του νησιού). Στην κάθοδο προς Βαφειό (280μ.) πιο πυκνή βλάστηση, ιδιαίτερα κατά το δεύτερο μισό, με κυρίαρχες τις βελανιδιές και πάλι (διάσχιση) Ω.Π.: 4-4.30, Υ.Δ.: 558, Β.Δ.:1 (11χλμ.). Εύκολη πορεία: Από την Πελόπη το πούλμαν συνεχίζει για τη Συκαμιά και πεζοπορία από τη Συκαμιά προς το χωριό Λεπέτυμνος με την όμορφη πετρόχτιστη εκκλησία του, διασχίζοντας μικρές ρεματιές με θέα στη Σκάλα Συκαμιάς και τα μικρασιατικά παράλια. Μετά τον Λεπετυμνο διασχίζουμε τα ερείπια του Χαλικα και ανηφορίζουμε μέχρι την πηγή Κρήτα. Επιστροφή στη Συκαμιά από καλογραμμένο μονοπάτι (κατά διαστήματα σε «πατωμένη») διασχίζοντας την περιοχή Μαρόνια (κυκλική) Ω.Π.: 2-3, Υ.Δ.: 300, Β.Δ.: Εύκολη (8χλμ.). Συμμετοχή στο παραδοσιακό σατυρικό καρναβάλι της Στύψης, το οποίο αρχίζει στις 12:30 και διαρκεί μέχρι τις 15:00 περίπου. Στη συνέχεια επίσκεψη στο γραφικό χωριό Μόλυβος (επιβεβαίωση δρώμενων από Δήμο κλπ.)
Καθαρή Δευτέρα: Όρος Όλυμπος. Μεταφορά με το πούλμαν στο χωριό Αμπελικό (370μ.) ένα από τα αρχαιότερα χωριά του νησιού Δύσκολη πορεία: Από το Αμπελικό θα ανηφορίσουμε προς Όλυμπο κινούμενοι στα πρώτα 2/3 της διαδρομής παράλληλα με ρεματιά (αυτής των Καμπιών), αρχικά σε πευκοδάσος, στη συνέχεια ανάμεσα από βελανιδιές. Στο βράχο του Ολύμπου (με τον προφήτη Ηλία του) θα έχουμε θέα στα 2/3 του νησιού, στους δύο κόλπους του, Γέρας και Καλλονής, στην Αγιασο και στα μικρασιατικά παράλια. Στην κάθοδο προς Αγιάσο (452μ.) θα διασχίσουμε δάσος με βελανιδιές κι έπειτα καστανοδασος. Θα περάσουμε από την περιοχή Πατσαβούρα. Στο δεύτερο μισό της διαδρομής περπατώντας και στη χαρακτηριστική «πατωμένη» Ω.Π.: 5, Υ.Δ.: +628 -546μ Β.Δ.: 2. Εύκολη πορεία: Από τον Καστανιώνα της Αγιάσου, θα ανηφορίσουμε με κατεύθυνση το Σανατόριο της Αγιάσου και περνώντας από τις περιοχές Απέσος και Πιτζίλια θα φτάσουμε μέχρι την Παναγιούδα (ξωκλήσι), κινούμενοι εν μέρει σε «πατωμένη» (έχοντας περάσει από άλλα τρία ξωκλήσια). Στη συνέχεια θα κατηφορίσουμε στην Αγιάσο περνώντας από την περιοχή Πατσαβούρα και κινούμενοι και πάλι σε «πατωμένη» (κυκλική) Ω.Π.: 2.30 – 3, Υ.Δ.:300, Β.Δ.: 1 (7χλμ) . Στο γραφικό χωριό της Αγιάσου θα παρακολουθήσουμε το μοναδικό Αγιασιώτικο καρναβάλι με την καυστική σάτιρα στην τοπική διάλεκτο (επιβεβαίωση δρώμενων από Δήμο κλπ.)
Επιστρέφοντας στη Μυτιλήνη το βράδυ θα υπάρξει η δυνατότητα αναχώρησης για Πειραιά όποιων το επιθυμούν.
Τρίτη: Το πρωί αναχωρούμε για το μοναδικό Σίγρι όπου φτάνουμε μετα από μία ώρα. Επίσκεψη Μουσείο φυσικής ιστορίας του απολιθωμένου δάσους και επίσκεψη στο γεωπάρκο του απολιθωμένου δάσους. Ξενάγηση από επιστήμονες γεωλόγους του μουσείου και τον κ.Μανώλη Αντωνάκη Στάση στο γραφικό χωριό Σίγρι με επίσκεψη στο κάστρο και το λιμανάκι του. Επιστροφή στη Μυτιλήνη όπου περιήγηση στην πόλη μέχρι τον απόπλου με το πλοίο της γραμμής στις 18:00 για το λιμάνι του Πειραιά και άφιξη το πρωί της Τετάρτης 5/3 ώρα 08:10 .
Οι διανυκτερεύσεις θα γίνουν στην πόλη της Μυτιλήνης σε ξενοδοχείο ή σε κλειστό θερμαινόμενο χώρο (3 αίθουσες με wc, νιπτήρες, ψυγείο) με υπνόσακο και υπόστρωμα.
Ενδέχεται να γίνουν τροποποιήσεις του προγράμματος ανάλογα με τα δρομολόγια των πλοίων και τις καιρικές συνθήκες.
Συντονιστές: Καλλιόπη Δηλαβεράκη

Κορινθία: Ντουρντουβάνα (2.107μ.). Λίμνη Δόξας (Φενεού)
2025-03-08 - 2025-03-10
08-09/03
Κορινθία: Ντουρντουβάνα (2.107μ.). Λίμνη Δόξας (Φενεού)
*Η εύκολη πορεία προτείνεται για αρχαρίους
Σάββατο: Αναχώρηση στις 15:00 για τη λίμνη Δόξα (Φενεού). Η τεχνητή λίμνη Φενεού, αν και είναι ηλικίας περίπου 25 ετών ( η κατασκευή της ολοκληρώθηκε στο τέλος του 1990 με τη δημιουργία φράγματος στην κοίτη του χειμάρρου Δόξα), έχει δημιουργήσει ένα τοπίο απαράμιλλου φυσικού κάλλους από τη θέση της ανάμεσα στις χιονισμένες βουνοκορφές. Διανυκτέρευση σε σκηνές δίπλα στη λίμνη ή σε ξενώνα.
Κυριακή: Από τη λίμνη Φενεού (880μ.) : Δύσκολη πορεία: Ανάβαση στο διάσελο του Κυνηγού (1.520μ.) από δασωμένη διαδρομή και από εκεί η πορεία ακολουθώντας κατεύθυνση αριστερή (νότια), ανάβαση στην κορυφή Ντουρντουβάνα (2.107μ.). Μια ελατοσκέπαστη και απαιτητική διαδρομή Ω.Π.: 7-7.30, Υ.Δ.: 1230, Β.Δ.: 2 ( ή 6 με χιόνι και περισσότερες ώρες πορείας ανάλογα την ποιότητα του χιονιού). Απαραίτητος χειμερινός εξοπλισμός. Εύκολη πορεία: Κοινή ανάβαση με την ορειβατική μέχρι το διάσελο του Κυνηγού και κατηφορίζοντας στην επιστροφή από το λιβαδάκι καταλήγει στη Μονή Αγίου Γεωργίου Ω.Π.: 5, Υ.Δ.: 600, Β.Δ.: 1. Επίσκεψη στη μονή Αγίου Γεωργίου, τριώροφο, επιβλητικό και εντυπωσιακό Μοναστήρι του 1693. Φαγητό σε ταβέρνα της περιοχής και επιστροφή στην Αθήνα.
Συντονιστές:

Ανατολικά Άγραφα: Μπορλέρο (2.017μ.), Βουτσικάκι (2.004μ.). Εύκολες πορείες στα δάση και γύρω από τη Λίμνη Πλαστήρα.
2025-03-14 19:00 - 2025-03-16 23:00
14-16/3
Ανατολικά Άγραφα: Μπορλέρο (2.017μ.), Βουτσικάκι (2.004μ.). Εύκολες πορείες στα δάση και γύρω από τη Λίμνη Πλαστήρα.
Παρασκευή: Αναχώρηση στις 16:30 για την Λίμνη Πλαστήρα όπου οι διανυκτερεύσεις στο καταφύγιο στη θέση Καραμανώλη.
Σάββατο:
Δύσκολη πορεία: Η διαδρομή συνεχίζει προς Περδικόβρυση – Πετσαλουδα – πέρασμα από τις εντυπωσιακές Πόρτες Αγράφων και ανηφορίζει με έντονη κλίση στον κώνο μέχρι την κορυφή Μπορλέρο (2.017μ.) σε αλπικό πεδίο με εντυπωσιακή θέα στην Λίμνη Πλαστήρα και στις βουνοκορφές των Αγράφων. Απαραίτητος χειμερινός εξοπλισμός και καλή φυσική κατάσταση. Προτείνεται για αποφοίτους σχολών ορειβασίας. Ω.Π.: 7-8, Υ.Δ.: 1.230μ., Β.Δ.: 5
Εύκολη πορεία: : Νωρίς το πρωί, επιβίβαση στο λεωφορείο και ξεκίνημα της πορείας από τον κεντρικό δρόμο (910μ) λίγο πριν τη διασταύρωση για τον οικισμό Ζυγογιαννέϊκα (1.112μ.) και προς ξύλινο καταφύγιο Ελατάκος (1.450μ.) μέσα σε πυκνό ελατοδάσος. Μετά τη στάση και ανάλογα τις συνθήκες θα προχωρήσουμε προς τη Περδικόβρυση και τη κορυφή Πετσαλούδα (1.771μ). Έχοντας ανεφοδιαστεί με νερό, ακολουθούμε το μονοπάτι πίσω προς Ελατάκο και στη συνέχεια, κατηφορικό μονοπάτι, με κάποια απόκρημνα μικρά τμήματα τα οποία θα περάσουμε με ασφάλεια καθώς όπου απαιτείται υπάρχει βοηθητικό συρματόσχοινο, θα βγούμε στο Παρατηρητήριο της λίμνης που υψώνεται πάνωαπό όλη την περιοχή προσφέροντας μια μοναδική πανοραμική θέα προς τα τέσσερα σημεία του ορίζοντα και τον μεγαλοπρεπή χιονισμένο Όλυμπο. Τέλος, θα επιβιβαστουμε στο λεωφορείο και θα απολαύσουμε μια βόλτα στο φράγμα της λίμνης. Ω.Π.: 5-6, Υ.Δ.: 670μ., Β.Δ.: 1
Κυριακή:
Δύσκολη πορεία: Νωρίς το πρωί ανάβαση στις κορυφές Τέμπλα (1.809μ.) και στη συνέχεια προς τη κορυφή Βουτσικάκι (2.152μ.) εφόσον οι συνθήκες το επιτρέπουν. Κατάβαση από την ίδια διαδρομή στο καταφύγιο. Θα ακολουθηθεί αυστηρό χρονοδιάγραμμα για την έγκαιρη επιστροφή στο καταφύγιο και την αναχώρηση για την Αθήνα. Οι ορειβάτες τη διαδρομής αυτής θα πρέπει είτε να έχουν μεριμνήσει για το μεσημεριανό τους φαγητό είτε θα φάνε στην επιστροφή, σε στάση του λεωφορείου. Απαραίτητος χειμερινός εξοπλισμός και καλή φυσική κατάσταση. Προτείνεται για αποφοίτους σχολών ορειβασίας. Ω.Π.: 6-7, Υ.Δ.: 830μ., Β.Δ.: 5
Εύκολη πορεία: Ξεκινάμε από το καταφύγιο και ακολουθούμε το μονοπάτι προς τη θέση Κούλια, μέσα από αραιά μεγάλα έλατα και απολαμβάνοντας τη θέα της λίμνης και των γύρω βουνών. Το μονοπάτι συνεχίζει μέσα στο δάσος και καταλήγουμε στο ξωκλήσι της Αγίας Παρασκευής. Ακολουθούμε τη ράχη Καραγιάννη και στο ξέφωτο ακολουθούμε το μονοπάτι προς το Νεοχώρι. Από εκεί θα συνεχίσουμε για τη λίμνη και μικρό περίπατο δίπλα στην όχθη της. Επιστροφή στο Νεοχώρι όπου και φαγητό σε τοπικές ταβέρνες. Ω.Π.: 4-5, Υ.Δ.: +170μ. -730μ., Β.Δ.: 1
Συντονιστές: Σωτήρης Τοπάλογλου, Νταφόπουλος Μάκης,Καρβελάς Γιώργος

Κορινθία: Μεγάλη Ζήρεια (2.374μ.). Χαράδρα Φλαμπουρίτσας (διάσχιση)
2025-03-23
23/03
Κορινθία: Μεγάλη Ζήρεια (2.374μ.). Χαράδρα Φλαμπουρίτσας (διάσχιση)

Αναχώρηση στις 07:00 για το Οροπέδιο της Ζήρειας

Δύσκολη πορεία: Από το Οροπέδιο της Ζήρειας (1.503μ.) αρχίζει η ανάβαση με κατεύθυνση ΝΔ η οποία περνά μπροστά από το καταφύγιο του ΕΟΣ Κορίνθου. Συνεχίζεται στο σηματοδοτημένο μονοπάτι σε ρεματιά και όταν φτάνει σε ράχη με Δ-ΒΔ κατεύθυνση καταλήγει στην κορυφή της Ζήρειας (2.374μ.). Ω.Π.: 6-7, Y.Δ.: 871, Β.Δ.: 5 Η ανάβαση απευθύνεται σε ορειβάτες οι οποίοι γνωρίζουν χρήση χειμερινού εξοπλισμού (Απαραίτητος εξοπλισμός: κραμπόν, πιολέ, κράνος και φακός κεφαλής).

Εύκολη πορεία: Έναρξη πεζοπορίας από το το Οροπέδιο της Ζήρειας (1.503μ.) και περνώντας το σαλέ, ακολουθούμε ανηφορικό μονοπάτι μέχρι το Σπήλαιο του Ερμή. Συνεχίζουμε ελαφρώς ανηφορικά για περίπου 2 χιλιόμετρα όπου και κατηφορίζουμε στο μονοπάτι της χαράδρας Φλαμπουρίτσα. Η Φλαμπουρίτσα είναι η χαράδρα που χωρίζει την Μεγάλη από την Μικρή Ζήρεια. Η διαδρομή ξετυλίγεται στη σκιά δάσους από πεύκη και ελάτη αποκαλύπτοντας τη βιοποικιλότητα της τοπικής χλωρίδας, συνεχίζει δίπλα στη κοίτη του ποταμού Σύθα και στη συνέχεια κατηφορίζει ομαλά προς τη θέση Βαρβενό (1.380μ.) 5 χλμ. μετά τα Άνω Τρίκαλα.
Ω.Π.: 5-6, Υ.Δ.: +470 -570, Β.Δ.: 1, (11.5χλμ.)
Συντονιστής δύσκολης πορείας: Διονύσης Σεμιτέκολος
Συντονιστής εύκολης πορείας: Άλκης Φέτσης

Σπέτσες, η αρχόντισσα του Αργοσαρωνικού
2025-03-28 18:30 - 2025-03-30 23:00
28-29-30/3
Σπέτσες, η αρχόντισσα του Αργοσαρωνικού
Πεζοπορίες στα μονοπάτια που καθάρισαν οι εθελοντές του ΕΠΟΣ ΦΥΛΗΣ το περασμένο καλοκαίρι
Παρασκευή: Συνάντηση στο ΚΤΕΛ Πελοποννήσου στον Κηφισό στις 16:00 και αναχώρηση στις 16:30 με το λεωφορείο της γραμμής για Κόστα Αργολιδας και στη συνέχεια επιβιβαζόμαστε στα τοπικά καϊκια (κόστος για 8 άτομα 30€) . Άφιξη στην Ντάπια Σπετσών όπου τακτοποίηση στο ξενοδοχείο μας και ελεύθερο βράδυ για περίπατο στα πανέμορφα σοκάκια του νησιού.
Σάββατο: Αναχώρηση 08:00 το πρωί διασχίζοντας την πόλη των Σπετσών μέχρι τη θέση Μπιλέμι απ’ όπου αρχιζουμε την πεζοπορία μας σε πανέμορφο μονοπάτι και στη συνέχεια από καλντερίμι μέχρι το σημείο «Χαρά» όπως λέγεται το κτήμα Μπόταση με παλιό αρχοντικό. Διασχίζουμε υπέροχο πευκοδάσος και συνεχίζουμε προς το Μοναστήρι Έλωνα με πανοραμική θέα στις δυτικές ακτές του νησιού. Συνεχίζουμε σε δασωμένο μονοπάτι παράλληλα με το ρέμα Καρατζά και φτάνουμε στο γκρεμισμένο γεφύρι κοντά στην παραλία Ξυλοκέριζα. Συνεχίζουμε για 400μ. στον άσφαλτο δρόμο και από ήπια ανηφόρα ακολουθούμε μονοπάτι στη θέση Μπούμπουλη σε καταπράσινη πλαγιά. Κατευθυνόμαστε στη Ράχη Μάδι και η πεζοπορία μας ολοκληρώνεται στην πόλη των Σπετσών (κυκλική) Ω.Π.: 5, Υ.Δ.: 225, Β.Δ.:1 (10χλμ.)
Το απόγευμα συνάντηση στις 17:30 και περίπατος στο παλιό λιμάνι του νησιού με τα υπέροχα και πρωτότυπα αγάλματα της γλύπτριας Ναταλίας Μελά και στη συνέχεια φτάσουμε στην εκκλησία Αρμάτα μέσα σε δασωμένο αλσύλιο και ολοκληρώνεται περνώντας από τον εμβληματικό φάρο με πολύ ωραία θέα στις ακτές της Αργολίδας και την Ύδρα.
Κυριακή: Αναχώρηση στις 08:00 από την Ντάπια πεζοπορώντας προς τον Άγιο Βασίλειο όπου αρχίζει το μονοπάτι της σημερινής πορείας μας. Το ανηφορικό μονοπάτι κινείται σε ωραίο πευκοδάσος, περνά από τη σπηλιά Κοντού παλιό μαντρί με τις ταϊστρες να διασώζονται. Συνεχίζουμε ανηφορικά σε πυκνό πευκοδάσος, και φτάνουμε στον Προφήτη Ηλία (280μ.) η ψηλότερη κορυφή του νησιού με καταπληκτική θέα. Στάση για ξεκούραση με κέρασμα από τον τοπικό σύλλογο «Ελληνικά Μονοπάτια Πολιτισμού» που θα πεζοπορήσουν μαζί μας. Στη συνέχεια κατεβαίνοντας από διαφορετικό μονοπάτι, θα επισκεφτούμε τη Σπηλιά Μιλτιάδη και 1χλμ πευκοσκέπαστου δασικού δρόμου θα φτάσουμε στον Άγιο Βασίλειο και στην πόλη (κυκλική) Ω.Π.: 2,30-3, Υ.Δ.:280, Β.Δ.: 1 (7χλμ.)
Ελεύθερος χρόνος και προαιρετική επίσκεψη στο Μουσείο-σπίτι της Μπουμπουλίνας ή/και στο Μουσείο Χατζηγιάννη Μέξη
Αναχώρηση στις 16:00 με τα καϊκια για Κόστα και από εκεί με το λεωφορείο του ΚΤΕΛ αναχώρηση στις 17:00 για την επιστροφή μας στην Αθήνα.
Συντονίστρια: Χρυσούλα Γούτσου

Ν.Πίνδος: Λάκμος, Βερλίγκα. Κορυφή Τσουκαρέλα (2,295μ.) Κοπρ - Κριάκουρας, Ψάρρος- Καρατζούνι (1.714μ)
2025-04-04 17:30 - 2025-04-07 00:30
4-6/4:
Ν.Πίνδος: Λάκμος, Βερλίγκα. Κορυφή Τσουκαρέλα (2,295μ.) Κοπρ – Κριάκουρας, Ψάρρος- Καρατζούνι (1.714μ)
Παρασκευή: Αναχώρηση 16:00 για την Ελάτη Τρικάλων όπου οι διανυκτερεύσεις σε ξενώνα ή σε περιορισμένο αριθμό σκηνών κοντά στον ξενώνα
Σάββατο: Ορειβατική διαδρομή: Μετακίνηση οδικώς, νωρίς το πρωί για το Χαλίκι (1.130μ.). από όπου ξεκινά και η διαδρομή. Περνώντας το ρέμα Καπραριά και ακολουθώντας στην αρχή το δασικό δρόμο καθώς και στη συνέχεια το μονοπάτι φτάνουμε στις πηγες Αχελώου, στη Βερλίγκα, στο περίφημο αλπικό οροπέδιο του Λάκμου. Στη συνέχεια ακολουθούμε τη νότια κορυφογραμμή και φτάνουμε στη κορυφή Τσουκαρέλα 2.295μ. Επιστροφή από την ίδια διαδρομή μέχρι το Χαλίκι Ω.Π.: 10-11, Υ.Δ.: 1130, Β.Δ.: 2+ (21χλμ.)
Πεζοπορική διαδρομή: Η πεζοπορία μας αρχίζει από την Ελάτη (920μ.) με κατεύθυνση τα Κανάβια. Ακολουθούμε το Κακόρεμα και τη Βλάχα φτάνουμε στο Κοπρ (1250μ.) Στη συνέχεια επιστρέφουμε μέχρι ένα σημείο από τα ίδια και συνεχίζουμε προς τα Οικονομέικα και τον Κριάκουρα Ω.Π.: 5-6, Υ.Δ.: 400, Β.Δ.: 1+
Κυριακή: Κοινή πορεία: Η διαδρομή αρχίζει από την Ελάτη ( 920μ) με κατεύθυνση τον οικισμό Ψάρρο (Στουρναραίικα) (1000μ.) Στη συνέχεια ακολουθούμε το δασικό δρόμο, όπου μετά από λίγο η βλάστηση γίνεται πιο έντονη με οξιές και έλατα. Συνεχίζουμε την πορεία μας και θα συναντήσουμε τη ράχη την οποία θα αρχίσουμε να ανεβαίνουμε. Στη συνέχεια θα περάσουμε στην αλπική ζώνη και θα καταλήξουμε στη κορυφη Καρατζούνι (1714μ.). Αναλόγως αν υπάρχει πολύ χιόνι όσοι πεζοπόροι διαθέτουν κατάλληλο εξοπλισμό θα συνεχίσουν μέχρι τη κορυφή. Επιστροφή από την ίδια διαδρομή. Ω.Π.: 6, Υ.Δ.: 720μ, Β.Δ.: 2 (11χλμ.)
Συντονιστές δύσκολης πορείας: Νίκος Κρούπης & Σωτήρης Τοπάλογλου
Συντονιστής εύκολης πορείας: …..
